COVID-19: Banyak premis ingkar SOP, UAE catat 679 kes baharu

DUBAI, 4 Safar 1442H, Selasa – Sebanyak 679 kes baharu COVID-19 dengan satu kematian dicatatkan di Emiriah Arab Bersatu (UAE) pada Isnin.

Ini sekali gus menjadikan jumlah jangkitan meningkat kepada 85,595 kes, manakala 405 kes kematian keseluruhan setakat ini.

Kementerian Kesihatan dan Pencegahan melaporkan, sebanyak 813 kes telah pulih dalam tempoh 24 jam sebelumnya, menjadikan jumlah pulih keseluruhan 75,086 kes.

Sementara itu, sebuah kafe di Al-Seef di Dubai diperintah tutup susulan ingkar langkah pencegahan COVID-19, manakala denda dikenakan kepada sembilan premis lain termasuk gimnasium, restoran dan kedai jahit.

Selain itu, pasukan pemeriksaan dari Dubai Economy yang bekerjasama dengan Jabatan Pelancongan dan Perdagangan telah mengeluarkan amaran kepada enam premis yang ingkar akan mematuhi langkah pencegahan wabak.

Malah, Jabatan Pembangunan Ekonomi di Ajman telah mengarahkan penutupan sementara dua pusat beli-belah bagi tujuan kesihatan dan keselamatan.

Di negara lain, Kuwait mencatatkan 530 kes baharu COVID-19 dan satu kematian, menjadikan jumlah keseluruhan masing-masing sebanyak 99,964 dan 585 kes.

Oman merekodkan sebanyak 93,475 kes termasuk 576 kes baharu, dengan 853 jumlah penduduk maut termasuk tujuh kematian baharu.

Bahrain melaporkan tiga kematian baharu, menjadikan jumlah kematian sebanyak 224 orang, dengan 713 kes baru disahkan. – Agensi


Arab Saudi kenakan tempoh menunggu 10 hari untuk permit umrah

RIYADH, 3 Jamadilakhir 1443H, Khamis – Arab Saudi memperkenalkan sekatan baharu terhadap pengeluaran permit umrah, di tengah-tengah lonjakan kes COVID-19 membabitkan varian Omicron.

Awal minggu ini, Kementerian Haji dan Umrah mengenakan tempoh menunggu 10 hari antara dua umrah untuk mencegah penularan COVID-19 di tanah suci.

Kementerian sebelum ini mengenakan jurang 15 hari antara pelaksanaan dua jemaah umrah tetapi membatalkan langkah itu pada Oktober.

Pada bulan sama, kerajaan menarik balik semua sekatan dan mula membenarkan pelaksanaan umrah dan solat di Makkah sepenuhnya mengikut arahan yang dikeluarkan oleh Raja Salman.

Bagaimanapun minggu lalu, kerajaan mengumumkan bahawa langkah penjarakan fizikal di Masjidil Haram dan Masjid Nabawi dilaksanakan semula mulai 30 Disember, termasuk mewajibkan pemakaian pelitup muka bagi membendung penularan wabak.

26 Disember lalu, Kementerian Kesihatan Arab Saudi melaporkan berlaku peningkatan dalam kes jangkitan COVID-19, dengan jumlah dua kali ganda dalam seminggu.

Malah, negara itu merekodkan kes pertama varian Omicron pada awal bulan lalu.

Langkah baharu itu dipercayai dibuat ketika kes baharu COVID-19 di Arab Saudi mencecah 3,000 buat kali pertama, dengan 3,045 jangkitan baharu direkodkan pada tempoh 24 jam semalam. – Agensi


India dan Taliban secara rasmi runding isu keselamatan

NEW DELHI, 23 Muharram 1443H, Rabu – Selepas pengunduran Amerika Syarikat (AS) dari Afghanistan, India dan Taliban buat pertama kalinya mengadakan rundingan di Doha, Qatar berhubung beberapa isu penting.

Memetik news.abplive.com, rundingan berlangsung di antara Duta India ke Qatar, Deepak Mittal dengan Ketua Pejabat Politik Taliban di Doha, Sher Mohammad Abbas Stanikzai yang memfokus isu-isu keselamatan, keamanan selain proses membawa pulang rakyat India yang masih terkandas di Afghanistan.

“Mesyuarat berlangsung di Kedutaan India, Doha atas permintaan pihak Taliban,” katanya dalam kenyataan yang dikeluarkan Kementerian Luar India.

Dalam rundingan berkenaan India turut membangkitkan beberapa isu termasuk menuntut jaminan supaya bumi Afghanistan tidak seharusnya dijadikan medan sebarang aktiviti anti-India dan sebarang bentuk keganasan lain.

Terdahulu, India telah membawa keluar ratusan rakyatnya termasuk kakitangan diplomatik.

Sementara itu, jurucakap Kementeterian Luar India memaklumkan kebanyakan warganya mahu pulang dan ada sebahagian sudah berjaya dibawa keluar.

Bagaimanapun tidak diketahui jumlah sebenar memandangkan masih ramai rakyat India berada di Afghanistan. – Agensi


Boeing hilang 43 lagi pesanan pesawat pada Julai

NEW YORK, 22 Zulhijjah 1441H, Rabu – Syarikat Boeing kehilangan 43 pesanan lagi untuk pesawat 737 MAX pada bulan Julai, menjadikan jumlah pembatalan jet tahun ini kepada 398.

Berdasarkan piawaian perakaunan yang lebih ketat, Boeing mengatakan pembatalan pesanan kini mencapai 857 untuk MAX, sejak berlakunya dua kemalangan maut pada Oktober 2018 dan Mac 2019.

Agensi berita melaporkan, syarikat pengeluar pesawat di Amerika Syarikat (AS) itu hanya akan menghantar empat pesawatnya yang lain kepada pelanggan yang sudah menempah.

Empat penghantaran – masing-masing 767 dan 777 kapal angkut dan dua 787 Dreamliner – turun berbanding 19 pesanan tahun lalu, menjadikan jumlah keseluruhan pesanan hanya 74 pesawat tahun ini.

Sedangkan pada tahun 2018, Boeing merekodkan sebanyak 806 pesawat dihantar, sebelum krisis 737 MAX meletus.

Syarikat penerbangan membayar sebahagian besar harga pembelian ketika mereka mengambil kapal terbang, jadi kekurangan pengiriman secara langsung mempengaruhi pendapatan mereka.

Pembatalan 737 MAX baru bulan lalu dilakukan oleh Canada Jetlines, yang membatalkan lima pesanan, Avolon membatalkan dua pesanan dan pelanggan jet perniagaan membatalkan satu pesanan. – Agensi


Zahid sedang musnahkan UMNO

BANGI, 28 Rabiulakhir 1444H, Rabu – Amalan budaya politik ekstrem dalam UMNO punca berlaku krisis sehingga tiada kesepakatan dalam parti tertua orang Melayu itu.

Prof Datuk Dr Ahmad Murad Merican berkata, dalam situasi yang berlaku hari ini, Presiden UMNO, Datuk Ahmad Zahid Hamid sentiasa meletakkan setiap keputusan perlu dipatuhi semua anak-anak buah.

“Sedangkan dia sebenarnya sedang memusnahkan parti orang Melayu yang sudah tenat akibat amalan budaya yang diamalkan selama ini.

“Buat masa ini beliau sanggup berpaling arah dan dilihat berganding bahu dengan Pakatan Harapan (PH) yang selama ini adalah seteru utama.

“Sedangkan beliau tahu anak-anak buahnya tidak setuju dengan keputusan namun semuanya dibuat semata-mata untuk kepentingan dirinya,” katanya kepada Ismaweb.net, hari ini.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, (ISTAC-IIUM) itu berkata, semua yang dilakukan Ahmad Zahid adalah mahu mengekalkan kuasa walaupun terpaksa melukakan hati pengundi-pengundi.

“Matlamat Ahmad Zahid untuk membela nasib orang Melayu kini semakin tersasar jauh namun disebabkan kerakusan dirinya untuk terus berkuasa menyebabkan dia terpaksa ‘pejam mata’ untuk kepentingan sendiri.

Jelas Prof Ahmad Murad, situasi yang berlaku ini telah menambahkan lagi fasa kehancuran UMNO.

“Fasa pertama kehancuran UMNO bermula 2008 apabila DAP berjaya menakluk Pulau Pinang dan dari situ bermula beberapa fasa sehinggalah negara dikejutkan dengan kes 1MDB yang melibatkan pemimpin utama dalam UMNO,” katanya.

Baginya, UMNO sudah tidak relevan dan ditolak oleh orang Melayu sendiri akibat sikap dan budaya yang diamalkan pemimpin mereka.

Atas dasar itu, beliau melihat pembaharuan perlu dilakukan secara besar-besaran supaya dapat membersihkan dunia politik daripada terus dicop kotor dan jijik.


Annuar dakwa jajaran baru UMNO, PKR-DAP dirancang rapi 2 tahun sebelum PRU15

BANGI, 22 Muharram 1445H, Rabu – Tan Sri Annuar Musa mendakwa pakatan antara UMNO, PKR dan DAP untuk membuat jajaran baharu bagi mengangkat Datuk Seri Anwar Ibrahim sebagai Perdana Menteri bukan berlaku selepas Pilihan Raya Umum Ke-15 (PRU15), tetapi sejak 0gos 2020.

Pengerusi Muafakat Nasional (MN) itu mendakwa, jajaran baharu itu dirancang rapi dua tahun sebelum PRU15 untuk mengangkat Anwar menjadi Perdana Menteri dan DAP sebahagian daripada kerajaan dengan pertolongan UMNO.

Beliau mendakwa, jajaran itu juga membabitkan usaha menjatuhkan dan menyekat Perdana Menteri kelapan, Tan Sri Muhyiddin Yassin serta Perdana Menteri kesembilan, Datuk Seri Ismail Sabri Yaakob, termasuk menghentikan Muafakat Nasional separuh jalan.

Perkara itu didedahkan Annuar susulan merujuk ceramah pemimpin bahagian kononnya UMNO berunding dengan DAP selepas PRU15 iaitu pada 15 November 2022, untuk membentuk kerajaan dan meletakkan syarat-syarat tertentu termasuk perkara dalam Perlembagaan.

“Penceramah ini mereka-reka sendiri dari imaginasinya, untuk mencari naratif menghalalkan tindakan mengangkat DAP jadi kerajaan yang kini dibenci rakyat.

“Dewan Tertinggi BN hingga hari ini tidak pernah ‘endorsed’ tindakan ini. Penceramah seperti ini hanya menelan bulat-bulat cereka presiden mereka walhal fakta sebenar sudah pun diketahui rakyat seluruhnya,” katanya dalam kenyataan, hari ini.

Menurut bekas Ahli Parlimen Ketereh itu, jajaran baharu yang dijayakan adalah demi mencapai cita-cita seorang individu menjadi Perdana Menteri dan menyelamatkan ‘tengkuk’ individu lainnya.

“Ada mutual interest walau terpaksa menggadai prinsip dan dasar parti serta menjadikan parti ditolak rakyat.

“Pada masa ini usaha terakhir sedang dibuat untuk menyempurnakan janji awal komplot jajaran baharu iaitu untuk mensucikan individu tersebut. Usahlah direka fakta,” katanya.


MN: Usaha PAS Terengganu atur pertemuan dengan UMNO masih gagal

BANGI, 5 Syawal 1443H, Jumaat – Usaha PAS untuk meneruskan kerjasama dengan UMNO menerusi Muafakat Nasional (MN) di Terengganu masih tergantung.

Pesuruhjaya PAS Terengganu, Datuk Husain Awang mendakwa, pihaknya cuba mengatur pertemuan dengan pihak UMNO namun sehingga kini masih berdepan kegagalan.

“Kita telah membuat hubungan sebanyak dua kali tapi kedua-duanya gagal, masih gagal, masih tidak berjaya lagi kerana UMNO sibuk.

“Berkenaan sikap UMNO yang mendakwa MN tidak wujud di Terengganu, saya tidak mahu campur kerana PAS sehingga kini masih mahu meneruskan kerjasama tersebut,” katanya seperti dilapor portal tempatan hari ini.

Husain menegaskan pihaknya kini menyerahkan kepada Pusat sama ada untuk meneruskan jalinan kerjasama MN dengan UMNO atau tidak.

Terdahulu, Pengerusi Badan Perhubungan UMNO negeri, Datuk Seri Ahmad Said menjelaskan MN di negeri itu telah mati.

Malah, UMNO secara tegas kekal dengan pendirian untuk bertanding di semua 32 kerusi Dewan Undangan Negeri (DUN) dan lapan Parlimen pada Pilihan Raya Umum ke- 15 (PRU-15) akan datang sekali gus menentang PAS.

Pada 14 September 2019 UMNO dan PAS menubuhkan MN atas alasan mahu mengukuhkan semula kesatuan politik bangsa Melayu.

Gagasan berkenaan didakwa mahu membawa perubahan kepada kesatuan politik Melayu di Malaysia.

Namun, peranan dan fungsi Muafakat Nasional kini seolah-olah tenggelam dan hilang punca.


Tindakan tegas kepada sekolah sembunyi kes buli

KUALA LUMPUR, 9 Jamadilawal 1443H, Selasa – Tindakan segera dan tegas akan dikenakan kepada mana-mana sekolah di bawah Kementerian Pendidikan (KPM) yang cuba menyembunyikan kes buli di sekolah masing-masing.

Menteri Kanan Pendidikan Datuk Dr Radzi Jidin berkata ia berikutan kemungkinan terdapat kes buli tertentu yang ‘disenyapkan’ bagi mengelak diketahui pihak luar.

“Sebab itu kita telah mewujudkan sistem pelaporan, maknanya pihak sekolah boleh melaporkan apa sahaja kes buli yang berlaku di dalam sistem tersebut dan daripada itu kita mendapat maklumat berkaitan kes buli yang berlaku serta tindakan yang patut diambil,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Che Alias Hamid (PAS-Kemaman) mengenai pendirian KPM tentang perlunya tindakan tegas terhadap pengurusan atau pentadbir institusi pendidikan yang cuba menyembunyikan kes buli sehingga mendatangkan kecederaan terhadap mangsa.

Terdahulu, menjawab soalan asal Che Alias mengenai usaha kerajaan dalam menangani masalah buli di sekolah termasuk dalam kalangan pelajar asrama, Radzi berkata KPM telah merangka satu kerangka menyeluruh bagi membanteras buli di sekolah termasuk di asrama.

Beliau berkata, kerangka baharu itu melibatkan pengukuhan dan penambahbaikan kepada pendekatan sedia ada dengan tumpuan kepada empat komponen utama iaitu penyedaran, pelaporan, penghukuman dan pemantauan.

Dalam konteks penyedaran, katanya, KPM akan memperkenalkan konsep Sekolahku Sejahtera yang bertujuan memupuk dan menerapkan nilai penting kehidupan dalam kalangan warga sekolah termasuk murid oleh guru secara langsung atau tidak langsung menerusi aktiviti kurikulum dan kokurikulum.

Bagi pelaporan pula, saluran pelaporan telah disediakan KPM bagi membolehkan sekolah melaporkan kes buli kepada KPM, selain menyediakan Garis Panduan Mencegah dan Menangani Perbuatan Buli Dalam Kalangan Murid di Sekolah dan Buku Panduan Pengurusan Menangani Buli Di Sekolah sebagai panduan.

“Berhubung dengan penghukuman di peringkat sekolah, KPM telah mengeluarkan Surat Pekeliling Ikhtisas (SPI) Bil. 8/2010 yang menyentuh tentang hukuman terhadap pelaku buli di sekolah atau di asrama.

“Bagi aspek pemantauan pula, pada masa ini pemantauan di sekolah dilaksanakan oleh pentadbir, guru dan warden yang terdiri daripada kalangan guru,” katanya.-  Bernama


Isu kenaikan kos umrah diusul pada Arab Saudi

BANGI, 16 Jamadilakhir 1444H, Isnin – Isu kenaikan harga hotel di Makkah dan Madinah akan dibangkitkan kepada pihak Arab Saudi pada Persidangan Perkhidmatan Haji dan Umrah 2023.

Menteri di Jabatan Perdana Menteri (Hal Ehwal Agama), Datuk Na’im Mokhtar yang kini berada di negara tersebut bagi menghadiri persidangan berkenaan berkata, perkara berkenaan di luar kawalan kerajaan.

“Merujuk kepada laporan bahawa berlaku kenaikan kadar harga hotel di Makkah dan Madinah yang dikenakan oleh pengusaha hotel.

“Saya amat memahami perkara ini sedikit sebanyak telah membangkitkan keresahan para jemaah umrah.

“Sepertimana sedia maklum, perkara ini adalah di luar kawalan pihak kita,” katanya dalam kenyataan, hari ini.

Jelas beliau, situasi tersebut disebabkan impak kenaikan kos di Arab Saudi sendiri yang tentunya juga memberikan kesan kepada jemaah negara lain.

Justeru, beliau mengharapkan pihak agensi umrah di tanah air dapat memberi pertimbangan ruang dan kaedah terbaik agar kenaikan kos dikenakan tidak melampau sehingga membebankan jemaah.

Mengulas lanjut, beliau berkata, selain mengadakan perbincangan mengenai isu berkaitan pengurusan haji dan umrah pihaknya turut berhasrat untuk mengemukakan isu kenaikan kos berkenaan kepada Menteri Haji Arab Saudi.

“Kami melihat situasi ini adalah impak daripada kenaikan kos di Arab Saudi. Ia tentunya memberi kesan bukan setakat kepada jemaah umrah Malaysia, bahkan kepada jemaah negara lain,” katanya.

Terdahulu, bakal jemaah umrah diminta bersiap sedia sekiranya dimaklumkan berlaku kenaikan harga pakej umrah oleh agensi pelancongan masing-masing pada saat akhir sebelum mereka berlepas ke Tanah Suci.


65 mangsa cedera nahas LRT masih dirawat di HKL

KUALA LUMPUR, 13 Syawal 1442H, Selasa – Seramai 65 penumpang cedera dalam kejadian pertembungan tren Transit Aliran Ringan (LRT) malam tadi, masih menerima rawatan di Hospital Kuala Lumpur (HKL).

Ketua Polis Dang Wangi, Asisten Komisioner Mohamad Zainal Abdullah berkata, mangsa membabitkan 29 lelaki dan 36 wanita.

“Itu adalah perkembangan terkini jumlah mangsa yang masih menerima rawatan di HKL,” katanya dalam satu kenyataan hari ini.

Malam tadi, sekurang-kurangnya 47 penumpang dilaporkan cedera parah dalam perlanggaran dua tren LRT, masing-masing dari arah Gombak dan Kelana Jaya di sini.

Kedua-dua tren dilaporkan bertembung kira-kira jam 8.45 malam di antara stesen Kampung Baru dan Pusat Konvensyen Kuala Lumpur (KLCC).


Berjuta wanita Afghanistan nantikan peluang pendidikan

KABUL, 2 Syaaban 1444H, Khamis – Misi Bantuan Pertubuhan Bangsa-Bangsa Bersatu (UNAMA) di Afghanistan menyuarakan kebimbangan terhadap nasib pelajar wanita Afghanistan yang dihalang mendapatkan pendidikan.

Pentadbiran Taliban menutup sesi persekolahan kepada pelajar perempuan di negara itu, melarang mahasiswa perempuan ke universiti dan menyekat golongan wanita bekerja untuk NGO.

Misi PBB menyifatkan larangan itu sebagai ‘pelanggaran hak asasi manusia dan tindakan memusnahkan masa depan rakyat.’

Atas sebab itu, UNAMA menggesa kerajaan Taliban bertindak segera melindungi nyawa, mata pencarian dan masa depan rakyat Afghanistan.

Aktivis hak wanita Afghanistan juga memberi amaran mengenai akibat tindakan Taliban.

Dilaporkan, susulan rayuan PBB untuk membuka semula sekolah dan universiti, berjuta-juta gadis Afghanistan kini sedang menunggu keputusan muktamad.

Keputusan itu akan dibuat oleh pemerintah Taliban yang mengambil sikap keras terhadap isu berkenaan. – Agensi


PN hanya mampu kekalkan 3 negeri jika peratusan keluar mengundi rendah

BERBAKI dua hari sahaja lagi, debaran menantikan Pilihan Raya Negeri (PRN) yang melibatkan enam negeri iaitu; Selangor, Negeri Sembilan, Pulau Pinang, Kedah, Kelantan dan Terengganu kian terasa.

Tarikh 12 Ogos bakal menjawab segala teka-teki dan ramalan rakyat tentang parti mana yang kekal dan parti mana yang akan semakin ditolak. Bagaimanapun, sikap pengundi yang sukar dibaca menjadi antara cabaran terbaharu dalam melakukan ramalan ini.

Berdasarkan pemerhatian dan temubual rambang, ada yang dahulunya penyokong kuat Barisan Nasional (BN) kini sudah tidak tegar untuk meneruskan perjuangan dek kerana kecewa dengan gabungan BN bersama Pakatan Harapan (PH), terutamanya DAP.

Manakala ada juga yang dahulunya pengikut kuat parti PAS, namun selepas Pilihan Raya Umum ke-15 (PRU15) mahu mengubah ‘angin’ menyokong gabungan PH-BN kerana berharap ia mampu membawa kemajuan dan perubahan kepada negeri masing-masing.

Menerusi temubual Ismaweb bersama penganalisis politik, Prof Dr Ahmad Atory Hussain, beliau menjangkakan Perikatan Nasional (PN) akan dapat menguasai Selangor dengan memenangi 32 daripada 56 kerusi Dewan Undangan Negeri (DUN); manakala Negeri Sembilan dengan 20 kerusi daripada 36 kerusi.

Sementara di Kedah, PN diramalkan akan memperoleh 30 daripada 36 kerusi, Kelantan bakal sapu bersih 45 kerusi dan Terengganu pula dijangka memenangi 30 daripada 32 kerusi DUN, katanya.

Beliau berkata, faktor yang mempengaruhi ramalan kemenangan PN itu tidak hanya bergantung kepada gelombang hijau, tetapi termasuk krisis keyakinan terhadap pimpinan UMNO dan Perdana Menteri, Datuk Seri Anwar Ibrahim sendiri.

Tidak dapat dinafikan, reputasi Presiden UMNO, Datuk Seri Ahmad Zahid Hamidi yang menghadapi 47 pertuduhan pecah amanah, rasuah dan pengubahan wang haram melibatkan dana Yayasan Akalbudi (YAB) menyumbang besar kepada krisis keyakinan tersebut.

Ramai menyatakan akan kembali menyokong UMNO sekiranya Ahmad Zahid tiada lagi dalam parti itu. Bukan mudah untuk akar umbi menarik sokongan terhadap parti yang amat disayangi mereka, namun protes itu terpaksa dilakukan kerana rasa kekecewaan yang amat mendalam terhadap kepemimpinan parti.

Bukan itu sahaja, laungan sebelum Pilihan Raya Umum ke-15 (PRU15) bahawa UMNO tidak akan bekerjasama dengan DAP dan Anwar yang kini telah dimungkiri turut menjadi faktor utama penolakan akar umbi terhadap parti keramat Melayu itu.

Manakan tidak, sekian lama ditanam benih untuk menentang DAP, tetapi dengan sekelip mata parti itu ‘disucikan’ oleh pemimpin parti sendiri. Meskipun akar umbi digesa mengikut bulat-bulat apa yang ditentukan pucuk pimpinan. Namun, akar umbi yang dipaksanya juga punya ‘hati’, dan kepercayaan yang sudah dihancurkan. Ibarat sudah berjanji sehidup semati, tapi semasa masih hidup janji itu diingkari.

Selain itu, Prof Atory berkata, faktor sokongan kepada PN juga dijangka bertambah apabila timbul pula laporan dakwaan pembabitan Menteri Besar Selangor, Datuk Seri Amirudin Shari dengan sebuah syarikat yang didakwa menerima projek bernilai RM700 juta secara rundingan terus.

Isu sebegini tentunya memberi kesan kepada tahap kepercayaan rakyat terhadap seseorang pemimpin.

Syarikat Landasan Lumayan Berjaya Sdn Bhd (LLB) dilaporkan dianugerahkan projek Gerbang Maritim Selangor (SMG), yang membabitkan pembersihan sungai dan pembangunan Sungai Klang sepanjang 56 kilometer dari Mid Valley City di Kuala Lumpur ke Pelabuhan Klang, yang dikatakan menelan belanja RM700 juta.

LLSB dalam kenyataan balas terhadap dakwaan itu, menyatakan bahawa pada tahun 2019, proses Request For Proposal (RFP) bagi tanah-tanah yang telah dikenalpasti sudah pun dilaksanakan di mana sebanyak 98 syarikat dijemput, namun begitu, tiada syarikat yang berminat dan menepati kriteria yang ditetapkan memandangkan keadaan tanah yang memerlukan kos pemulihan dan infrastruktur yang tinggi. Kenyataan bahawa tiada syarikat yang berminat itu kemudiannya menimbulkan persoalan sesetengah pihak.

Beralih daripada persoalan itu, isu Menteri Besar Kedah, Datuk Seri Muhammad Sanusi Md Nor mengemukakan saman terhadap Datuk Seri Saifuddin Nasution Ismail kerana mendakwa Menteri Dalam Negeri itu memfitnahnya mencuri unsur nadir bumi (REE) di Kedah juga tidak diabaikan penyokong PN.

Prof Atory berkata, tuduhan Saifuddin yang dianggap di luar tatakelola yang betul juga membuatkan rakyat menyampah dan marah.

“Ini memberi ‘political mileage’ kepada Sanusi dan PN seluruhnya. Fenomena populariti Sanusi ini telah menjalar ke semua enam negeri, malah seluruh Malaysia.

“Anak-anak muda khususnya tertarik dengan gaya bersahaja dan gaya kampung Sanusi. Slogan Sanusi untuk lawan Anwar menarik minat pengundi atas pagar,” katanya.

Pun begitu, beliau mengingatkan bahawa keputusan kali ini sukar dijangka kerana dibimbangi peratusan keluar mengundi terutamanya orang Melayu lebih rendah berbanding PRU15 yang mencapai 76.2 peratus.

Jika peratusan keluar mengundi kurang 80 peratus, beliau menjangkakan PN bakal kalah di Selangor, Negeri Sembilan dan Pulau Pinang. Sementara di Kedah, Kelantan dan Terengganu, PN masih mampu mengekalkan tampuk kuasanya di negeri-negeri tersebut.

Wartawan Ismaweb.net
Ainul Illia Meor Suzurudin


Sentuhan jurutera anak tempatan dalam kereta McLaren Senna

KUALA LUMPUR, 27 Jamadilakhir 1442H, Selasa – Jurutera dari Malaysia, Ruslin Tamsir, hanya ada satu pesanan kepada mereka yang ingin mengikuti jejak langkahnya dalam mengejar impian menjadi pereka cipta berjaya: “Jangan berhenti percaya kepada kebolehan diri”.

Rekaan pembesar suara (speaker) unik ciptaan Ruslin dipasang di dalam kereta buatan Britain, model McLaren Senna sejak 2018, dan patennya juga berjaya diterbitkan oleh Pejabat Paten Eropah (EPO).

Pembesar suara unik itu dibangunkan kerana syarikat kereta berkenaan mahukan satu bentuk ‘penutup’ speaker yang kelihatan seperti ia bercantum terus dengan kotak speaker fiber karbon di pintu kereta itu, bagaikan langsung tidak kelihatan sambungannya, tanpa menjejaskan nilai estetika kereta dan pada masa yang sama memastikan pengalaman audio yang hebat.

Reka bentuknya mungkin kelihatan ‘simple’, namun sebenarnya banyak perkara kompleks yang perlu diambil kira dalam melindungi pembesar suara daripada sebarang kerosakan, memasang pembesar suara di sudut yang sempit dan memberikan hasil bunyi terbaik.

Mengulas lebih lanjut mengenai paten berkenaan kepada Bernama, pencipta yang berasal Kuala Lumpur itu berkata, EPO telah menerbitkan paten berkenaan pada 21 Oktober lepas, yang bermakna penemuan Ruslin itu tidak boleh ditiru, digunakan, diedarkan, diimport, atau dijual, secara komersial oleh orang lain tanpa persetujuannya.

Ruslin mengaku pencapaiannya itu bukan datang dengan mudah, kerana banyak halangan dan cabaran perlu ditempuhi, dengan cabaran paling awal adalah waktu yang terhad, hanya tempoh kira-kira setahun diberikan untuk menyiapkan ciptaannya itu.

“Saya gagal berkali-kali semasa peringkat prototaip dan saya memang semakin letih… ada juga ketika saya merasa ingin melupakan sahaja idea ini dan memulakan semuanya sekali lagi bermula dari bawah, dengan pendekatan yang jauh lebih konvensional,” katanya.

“Tetapi saya terus meneliti sejumlah prototaip kemudiannya, konsep itu akhirnya nampak meyakinkan dan dengan pantas dihantar untuk pengesahan dan ujian yang hasilnya – ia menjadi konsep yang terbukti dan diperakui di bawah peraturan Pasukan Petugas Automotif Antarabangsa (IATF) 16949,” katanya dan menambah bahawa usaha dan kerja keras, pastinya tidak akan pernah gagal.

Sentuhan anak Malaysia pada kenderaan Mclaren Senna bukanlah satu-satunya kejayaan Ruslin kerana beliau juga pernah bekerja dalam projek-projek yang melibatkan syarikat automotif antarabangsa yang lain termasuk BMW, Mini, dan Volvo.

“Lain-lain projek yang saya pernah sertai adalah pembuatan panel pembesar suara bagi kenderaan BMW terkini Siri 5 dan 7, di samping panel pembesar suara bagi kenderaan Volvo model terkini XC90 dan XC60.

“Semua ini saya usahakan di tempat kerja saya sebelum ini di Harman International di Jerman sejak 2014,” katanya sambil menambah bahawa syarikat itu tertumpu kepada kerja-kerja mencipta dan kejuruteraaan dalam sistem penyambungan dan audio dalam kereta.

Dalam berkongsi nilai-nilai yang menyumbang kepada pencapaiannya itu, Ruslin berkata, adalah penting untuk terus mencabar diri sendiri dan melangkah keluar dari zon selesa, serta bersiap sedia menyesuaikan diri dengan budaya dan persekitaran kerja yang berbeza.

“Ketika saya bekerja di Jerman, saya perlu berkomunikasi dengan pasukan saya dalam bahasa Jerman dan saya menganggap ia sebagai satu cabaran, lalu saya mengikuti kelas yayasan bahasa Jerman di Malaysia sebelum saya berlepas ke Jerman dan terus mempelajari bahasa Jerman semasa bekerja di sana,” katanya sambil menggesa para belia serta pencari kerja untuk belajar bahasa baru.

Ruslin berkata, beliau meninggalkan Harman International pada tahun 2019 dan menubuhkan syarikat berteknologi tinggi, yang jelas berada di landasan tepat untuk membangunkan bas elektrik penuh pertama di Malaysia.

“Visi saya melalui syarikat ini adalah membuat bas Kenderaan Elektrik (EV) buatan sendiri pertama di Malaysia dan akhirnya menjadi syarikat kenderaan elektrik pertama di negara ini. Bas EV akan menjadi bas EV pertama yang dibuat oleh jurutera Malaysia untuk Malaysia,” katanya .

Ruslin berkata, beliau sanggup membimbing anak muda negara yang berhasrat melebarkan pengalaman dan menajamkan kemahiran di Jerman, untuk menceritakan kepada mereka mengenai apa yang menanti di Jerman.

“Mereka yang berhasrat untuk ke Jerman boleh hubungi saya menerusi LinkedIn atau Facebook untuk sebarang nasihat mahupun bimbingan,” katanya.

Ruslin boleh dihubungi di Facebook dan Linked menggunakan nama pengguna Ruslin Tamsir. – Bernama


UMNO, BN Perlis sedia bergerak solo tanpa kerjasama PAS

KANGAR, 22 Syawal 1443H, Isnin – UMNO dan Barisan Nasional (BN) Perlis bersedia untuk bergerak solo tanpa membabitkan kerjasama dengan PAS bagi menghadapi Pilihan Raya Umum ke-15 (PRU15) sekiranya parti itu tidak ingin meneruskan kerjasama menerusi Muafakat Nasional (MN).

Pengerusi BN Perlis, Datuk Seri Azlan Man berkata, UMNO negeri tidak mempunyai sebarang kerjasama dengan PAS dan apa yang dilakukan sebelum ini dibuat secara bersendirian.

“Tidak ada pun kerjasama politik antara BN dan PAS pada masa ini,” katanya yang juga Pengerusi Badan Perhubungan UMNO negeri kepada pemberita di sini malam tadi.

Beliau berkata, dapat dilihat bahawa isyarat yang ditunjukkan oleh pemimpin PAS dilihat tidak konsisten sama ada mahu meneruskan atau menamatkan kerjasama MN dengan meletakkan kesalahan kepada UMNO menerusi kenyataan negatif oleh beberapa pemimpin PAS sebelum ini.

“Kenyataan sebegini tidak memberikan semangat untuk kita menghidupkan kembali MN namun ia tertakluk kepada keputusan yang dibuat oleh kepimpinan tertinggi UMNO nanti,” katanya menambah bagi meneruskan MN, ia terpulang kepada PAS untuk membuat pilihan dan UMNO juga mempunyai pilihan sendiri. – Bernama


MN bakal ‘menjelma’ semula pasca PRU15: Pemerhati

Oleh Zuhayati Yazid

BANGI, 18 Muharam 1444H, Selasa – Muafakat Nasional (MN) bakal ‘menjelma’ semula pada pasca Pilihan Raya Umum ke-15 (PRU15) walau kini ia kelihatan sudah terkubur meskipun tiada pengesahan rasmi.

Ramalan itu disuarakan pemerhati politik, Dr Azmi Hassan yang melihat terkuburkan MN hari ini disebabkan sikap ego pemimpin parti Melayu sendiri.

Katanya, mereka masing-masing berkeras dengan keputusan sendiri berikutan UMNO mahu bergerak solo manakala PAS pula terus kekal bersama Bersatu.

“Bagaimanapun pasca PRU15, apabila keputusan sudah keluar, tidak mustahil MN muncul semula kerana saya melihat Barisan Nasional (BN) besar kemungkinan akan mendapat kerusi yang banyak namun tidak cukup untuk menubuhkan kerajaan Persekutuan secara bersendiri walaupun dicampur dengan kerusi-kerusi lain.

“Jadi dalam hal ini pilihan BN adalah bekerjasama dengan parti-parti lain dan calon paling terbaik untuk bekerjasama pasca PRU15 adalah PAS.

“Itu calon terbaik, sebab itu saya katakan sekarang MN sudah terkubur tapi besar kemungkinan MN menjelma kembali selepas keputusan PRU tersebut,” katanya ketika dihubungi Ismaweb.net, hari ini.

Beliau berkata demikian sebagai mengulas keputusan BN mahu bergerak solo bagi menghadapi PRU15 sekali gus memberi gambaran gagasan tersebut akan terkubur dengan sendiri.

Mengulas lanjut, Azmi berpandangan, ketika itu setiap parti masing-masing akur dan terima kelemahan sendiri selain memerlukan antara satu sama lain.

Malah, bekas pensyarah di Universiti Teknologi Malaysia (UTM) itu menjelaskan, MN sebenarnya masih relevan dan wajar diperkukuhkan memandangkan jambatan perpaduan tersebut adalah harapan bagi pengundi Melayu.

MN terbentuk pada 14 Sepetember 2019 adalah piagam diperakukan UMNO dan PAS.

Gagasan berkenaan dibentuk berikutan UMNO hilang kuasa dalam kerajaan melalui Pilihan Raya Umum ke-14.


Malaysia pertimbang sertai projek pembangunan semula di Afghanistan

BANGI, 14 Rabiulawal 1443H, Khamis – Malaysia membuat pertimbangan untuk terbabit dalam projek pembangunan semula di Afghanistan.

Antaranya dalam sektor ekonomi digital, industri halal serta pendidikan, pembangunan dan pengurusan lapangan terbang, pembangunan dan perancangan bandar dan perkhidmatan perbankan Islam dan takaful.

Timbalan Menteri Luar, Datuk Kamaruddin Jaafar berkata, usaha berkenaan mungkin boleh dilaksanakan secara terus dengan pihak tertentu di negara terbabit atau menerusi kerjasama dengan negara-negara ketiga.

“Kerajaan sedang meninjau peluang kerjasama dengan beberapa negara dalam projek pembangunan semula Afghanistan.

Jalinan kerjasama ini termasuk dalam bidang fizikal seperti infrastruktur dan bina upaya bagi rakyat Afghanistan.

“Sebagai contoh, sebuah syarikat dari Malaysia sedang mengadakan perbincangan untuk menguruskan lapangan terbang antarabangsa Hamid Karzai di Kabul,” katanya pada sesi penggulungan Rancangan Malaysia ke-12 (RMK-12) peringkat kementeriannya di Dewan Negara, hari ini.

Buat masa ini Menteri Luar juga sudah mengadakan perbincangan dengan rakan-rakan sejawat beliau termasuk Menteri Luar Turki, Qatar dan Indonesia serta Setiausaha Agung Pertubuhan Kerjasama Islam (OIC) mengenai perkembangan di Afghanistan.

“Masyarakat antarabangsa banyak memberi tumpuan kepada aspek-aspek bantuan kemanusiaan dan hala tuju pemerintahan kerajaan baharu Afghanistan.

“Sebagai permulaan, kerajaan sudah mengumumkan sumbangan sejumlah AS$100,000 (RM415,959) yang disalurkan melalui Pejabat Penyelaras Bantuan Kemanusiaan Pertubuhan Bangsa-Bangsa Bersatu (OCHA),” katanya.


Operator kilang korban pertama banjir di Pahang

KUANTAN, 12 Jamadilawal 1443H, Jumaat – Seorang operator kilang menjadi korban pertama banjir di Pahang tahun ini, selepas mayatnya ditemukan hampir tiga jam selepas dia dilaporkan terjatuh daripada motosikal semasa meredah air bah di jalan berhampiran tanah perkuburan Cina Gambang di sini, hari ini.

Ketua Polis Daerah Kuantan ACP Wan Mohd Zahari Wan Busu berkata mangsa M. Gunalan, 38, dari Taman Gambang Makmur di sini ditemukan pada 2.22 petang tadi, kira-kira 100 meter dari lokasi orang awam melihat dia terjatuh.

“Saksi kejadian memaklumkan mangsa cuba mengharung air deras di situ pada 11.30 pagi sebelum dilihat gagal mengawal motosikalnya menyebabkan dia terjatuh dan dihanyutkan arus deras.

Beberapa orang yang berada berhampiran cuba untuk menyelamatkan mangsa, namun gagal kerana arus air yang sangat deras membahayakan diri mereka,” katanya semasa dihubungi di sini hari ini.

Wan Mohd Zahari berkata mayat mangsa dihantar ke Hospital Tengku Ampuan Afzan (HTAA) di sini untuk bedah siasat selepas ujian saringan COVID-19 diperoleh.

Operasi mencari dan menyelamat mangsa melibatkan empat pegawai dan anggota polis serta 24 pegawai dan anggota bomba menggunakan masing-masing sebuah bot gentian, lori dan pacuan empat roda.

Awal pagi ini, beberapa kawasan di Kuantan dinaiki air akibat hujan lebat berterusan sejak malam tadi, termasuk di Pekan Sungai Lembing, Kampung Kempadang, Sungai Soi dan Kampung Bugis.

Beberapa jalan juga dinaiki air termasuk di Jalan Gambang, Jalan Air Putih dan Jalan Pintasan Kuantan namun mulai surut pada tengah hari ini, selain angin kencang menyebabkan beberapa pokok di sekitar daerah ini tumbang. – Bernama


Kartunis Sweden hina Nabi Muhammad maut kemalangan

STOCKHOLM, 27 Safar 1443H, Isnin –Kartunis Sweden, Lars Vilks yang pernah mencetuskan kontroversi melukis karikatur Nabi Muhammad, dilaporkan maut selepas terbabit dalam nahas jalan raya di bandar Markaryd, lapor Badan Penyiaran British (BBC).

Dalam kejadian berkenaan, Vilks, 75, yang hidup dengan perlindungan polis sejak 2017, dikatakan menaiki sebuah kenderaan polis sebelum bertembung dengan sebuah lori.

Kemalangan tragis itu turut mengorbankan dua anggota polis selain pemandu lori cedera.

Polis masih belum mendedahkan identiti mangsa-mangsa lain yang terlibat namun, pasangan Vilks mengesahkan kematiannya menerusi akhbar Dagens Nyheter.

Menurut kenyataan polis, setakat ini masih belum dapat dipastikan bagaimana kemalangan itu boleh berlaku.

Malah, siasatan awal bagaimanapun mendapati ia tidak melibatkan pihak lain.

Vilks selama ini hidup di bawah perlindungan polis sering menerima ugutan bunuh akibat karikatur yang dihasilkannya.

Karikatur yang diterbitkan pada tahun 2007 itu telah mencetuskan kemarahan penduduk Islam di seluruh dunia. – Agensi


UMNO berdepan perpecahan? Wujud team A,B

BANGI, 26 Jamadilawal 1442H, Ahad – Tidak dapat dinafikan UMNO kini sedang berdepan dengan masalah besar apabila wujud dua kumpulan dalam parti yang ditubuhkan pada tahun 1946 itu.

Satu kumpulan menyokong kepimpinan Presiden UMNO, Datuk Seri Dr Ahmad Zahid Hamidi yang baru-baru ini bertindak radikal memecat Setiausaha Agung Barisan Nasional (BN), Tan Sri Annuar Musa setelah didakwa cenderung kepada Parti Pribumi Bersatu Malaysia (Bersatu).

Manakala, satu lagi kumpulan adalah mereka yang mahu melihat parti berteraskan Melayu itu dibersihkan daripada pemimpin terpalit dengan masalah integriti dan rasuah.

Penganalisis politik, Dr Mazlan Ali mendakwa, permasalahan di dalam UMNO bertitik tolak daripada sokongan diberikan kepada Presiden PKR, Datuk Seri Anwar Ibrahim pada bulan September lalu sebelum didedahkan Annuar yang nyata bertentangan dengan dasar parti ‘No Anwar, No DAP’.

Dakwanya, perkara menjadi lebih menarik apabila Datuk Seri Najib Razak menegur kenyataan Annuar supaya tidak membuat sebarang komen berbentuk fitnah.

“Ini sebenarnya bukan lakonan tetapi respons kepada situasi yang berlaku. Sekarang ini kita nampak macam ada pembelahan dalam UMNO.

“Kita dapat tengok sekarang Datuk Mohamad Hassan dan Annuar Musa semakin dekat sebagai calon Presiden dan Timbalan Presiden UMNO.

“Sebagai pemerhati memang ada perpecahan dalam UMNO, pecahan-pecahan mereka yang berbeza pandangan,” dakwanya ketika dihubungi Ismaweb.net, hari ini.

Dr Mazlan tidak menolak kemungkinan pemimpin UMNO yang tersepit dan berdepan dengan masalah akan bersama untuk terus menerajui parti serta menghalang sebarang cubaan untuk mentransformasi parti tersebut.

Beliau mendakwa, ada pandangan dalam UMNO melihat era Ahmad Zahid serta Najib sudah berakhir, dan mereka tidak sepatutnya bertanding dalam Pilihan Raya Umum ke-15 (PRU15).

“Ada team A, team B dalam UMNO. UMNO akan dipulihkan melalui calon-calon yang bersih tetapi kumpulan-kumpulan yang ada ‘kes’ memiliki pengaruh besar dalam UMNO.

“Mereka tidak akan mudah membiarkan semua berlaku. Jadi sekarang ini UMNO sudah pecah dua, kita tidak boleh nafikan,” dakwanya lagi.


Khalifah Umar melindungi hak pengadu

1. MENURUT Dr Ali al-Salabi, Khalifah Umar Abdul Aziz dikatakan pernah menulis iklan kepada rakyat bahawa barang siapa yang datang menceritakan kezaliman atau kesusahan yang berlaku di sisi rakyat, maka dia akan diberikan ganjaran kerana memberikan maklumat tentang kesukaran yang dihadapi oleh rakyat.

2. Perhatikan bagaimana Umar Abdul Aziz membuka ruang komunikasi antara rakyat dengan pemerintah. Perkara ini dinukilkan dalam suratnya yang menyebutkan:

فأيما رجل قدم إلينا في رد مظلمة أو أمر يصلح الله به خاصاً أو عاماً من أمر الدين، فله ما بين مائة دينار إلى ثلاثمائة بقدر ما يرى الحسبة

“Dan mana-mana lelaki yang tampil kepada kami mendedahkan tentang kezaliman (yang berlaku) atau perkara yang perlu diislah (diperbaiki) tidak kira samada perkara khusus atau umum tentang urusan agama ini, maka dia akan diberikan anugerah 100 dinar ke 300 dinar bergantung kepada apa yang difikirkan munasabah oleh Jabatan Hisbah. (Dr. Ali al-Salabi, al-Khalifah al-Rasyid wa al-Muslih al-Kabir Umar Abdul Aziz, 2009)

3. Inilah sikap keadilan yang cuba dibawa oleh Khalifah Umar Abdul Aziz suatu ketika dahulu. Beliau bersikap terbuka dalam mendengar aduan rakyat bahkan membuka ruang aduan untuk rakyat menyuarakan kezaliman yang berlaku.

4. Tahniah diucapkan kepada pihak Ketua Polis Negara Tan Sri Dato’ Seri Abdul Hamid Bador yang sudi menerima lawatan Abang Burger semalam dalam menangani isu yang tular baru-baru ini.

Semoga Allah membimbing kita.

Dr. Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Kenyataan Presiden UMNO tidak gambarkan keputusan MKT?

BANGI, 27 Zulkaedah 1442H, Khamis – Kenyataan Presiden UMNO, Datuk Seri Ahmad Zahid Hamidi awal pagi tadi didakwa tidak menggambarkan keputusan mesyuarat Majlis Kerja Tertinggi (MKT) semalam.

Perkara itu dimaklumkan Ahli Parlimen Ketereh, Tan Sri Annuar Musa yang mendakwa, ia diberitahu sendiri oleh beberapa ahli MKT yang menyatakan kenyataan media Presiden itu tidak menggambarkan keputusan mesyuarat tersebut.

Dakwanya, kenyataan dibacakan Ahmad Zahid itu disiapkan lebih awal sebelum mesyuarat MKT bermula pada jam 8.30 malam tadi.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli MKT yang menyatakan kenyataan media Presiden tidak menggambarkan keputusan mesyuarat MKT.

“Tinjauan lanjut menyatakan apa yang dibaca kepada media adalah kenyataan yang telah disiapkan lebih awal, sebelum MKT bermesyuarat. Jika benar, ternyata sekali lagi MKT dipermainkan dan ini amat serius,” katanya dalam satu kenyataan, hari ini.

Selain itu, beliau berkata, melalui mesej dalam kumpulan Whatsapp Ketua UMNO Bahagian juga, ramai yang mengeluh dan keliru dengan kenyataan Ahmad Zahid itu.

Bahkan ada antara mereka yang juga ahli MKT mengesahkan ia tidak menggambarkan intipati dan rumusan mesyuarat MKT.

Lantaran itu, Annuar Musa mempersoalkan mengapa perkara seperti itu boleh terjadi berkali-kali, lain dibincang, lain pula dirumuskan.

“25 ahli MKT bercakap, dalam suasana yang agak tenang dan jujur memberi pendapat. Jelas banyak pendapat yang berbeza. Tiada konsensus yang ketara. Tiada undian dibuat.

“Malah, perbincangan tidak berkisar kepada sama ada UMNO perlu keluar dari Kerajaan Perikatan Nasional (PN) seperti yang dimomokkan sebelum ini termasuk pendirian yang dimohon dari pertemuan secara berasingan dengan ahli MT,” katanya.

Justeru, bekas Setiausaha Agung UMNO itu menggesa Ahmad Zahid menjelaskan kedudukan sebenar dengan segera mengeluarkan kenyataan yang benar kerana lambat laun, kedudukan sebenar akan terserlah jua dan tidak baik bagi parti itu.

Terdahulu, UMNO memutuskan untuk menarik balik dan menamatkan sokongan serta-merta terhadap Tan Sri Muhyiddin Yasin.

Menurut Presiden UMNO, keputusan itu dicapai dalam mesyuarat MKT semalam yang berlangsung secara maya selama lebih empat jam, bermula 8.30 malam.

Selaras keputusan itu, UMNO menuntut supaya Muhyiddin meletakkan jawatan untuk memberi laluan kepada seorang perdana menteri baharu dilantik untuk suatu tempoh yang terhad bagi menguruskan hal pandemik COVID-19 dan bantuan kepada rakyat.


Apa nak jadi! Sudahlah SMPC tak berperlembagaan, dapat pula RM15 juta

BANGI, 25 Safar 1443H, Sabtu – Prof Dr Ridhuan Tee benar-benar kecewa apabila Kementerian Kewangan meluluskan peruntukan RM15 juta untuk 63 sekolah persendirian Cina di seluruh negara – yang hakikatnya langsung tidak membantu membina negara bangsa.

Umum mengetahui Sekolah Menengah Persendirian Cina (SMPC) boleh dikategorikan sebagai mewah dengan prasarana yang lengkap dengan segala kemudahan, mengalahkan sekolah berasrama penuh.

Sangat dikesali kerana peruntukan diberikan walaupun sekolah tersebut tidak mengikut kurikulum aliran kebangsaan seperti yang ditetapkan olah Kementerian Pendidikan (KPM) bahkan operasinya dikelolakan oleh NGO ultra kiasu selain tidak berperlembagaan.

Atas dasar itu Prof Ridhuan Tee berpendapat, daripada membantu intitusi rasis ini, lebih baik peruntukan tersebut digunakan bagi perkemaskan Pengajaran dan Pembelajaran di Rumah (PdPR) kepada semua pelajar yang menghadapi masalah.

Ia juga termasuk memberikan segala kemudahan yang perlu agar PdPR dapat berjalan dengan lancar tanpa sebarang masalah.

“Terus terang, jangan terlalu percaya kepada apa jua alasan NGO ultra kiasu ini bahawa sekolah dan universiti mereka begitu terkesan dengan pandemik COVID-19 sehingga ada pelajar yang tidak mampu membayar.

“Benarkah? Kebanyakan mereka yang menghantar anak-anak ke SPMC adalah dalam kalangan berada. Jika tidak, tidak dinamakan sekolah sekolah persendirian. Berapa banyak syarikat dan hartawan ultra kiasu menyumbang bagi memastikan SPMC megah berdiri?

“Lagipun mereka ada pilihan untuk pergi ke sekolah aliran kebangsaan jika terdesak, kenapa masih sanggup teruskan sekolah rasis ini?” bidasnya.

Beliau secara sinis mempersoalkan dakwaan NGO ultra kiasu kekurangan dana dan perlu kepada bantuan kerajaan.

“Jika NGO miskin saya tidak fikir mereka boleh membina bangunan sendiri yang boleh dikatakan wujud di setiap negeri dalam skala besar. Jangan pergi jauh, pergi ke Kajang, Serdang dan beberapa tempat di Lembah Kelang,” katanya.

Terdahulu, pertubuhan pendidikan Cina, Dong Zong mendedahkan, 63 buah SMPC di seluruh negara telah mendapat peruntukkan sebanyak RM15 juta dari kerajaan tahun ini.

Menurut Pengerusi Dong Zong, Tan Tai Kim SMPC di seluruh negara menerima peruntukan dari Kementerian Kewangan yang disalurkan sejak beberapa hari lepas.


Pelarian Rohingya perlu diberi akses pendidikan, kerja

DHAKA, 22 Syawal 1442H, Khamis – Bangladesh harus memastikan anak-anak dan golongan muda etnik Rohingya mendapat akses pendidikan dan peluang meneruskan hidup, kata pegawai tinggi Pertubuhan Bangsa-Bangsa Bersatu (PBB).

Perkara itu dinyatakan wakil Pesuruhjaya Tinggi PBB untuk Pelarian (UNHCR) ketika pertemuan dengan Menteri Luar Bangladesh, A.K Abdul Momen di Dhaka, hari ini.

Penolong Pesuruhjaya Operasi UNHCR, Raouf Mazou dan Pesuruhjaya Tinggi bagi Perlindungan, Gillian Triggs tiba di ibu negara itu pada Ahad untuk lawatan empat hari bagi membincangkan isu berkaitan pelarian Rohingya.

Dua wakil PBB itu mengadakan kunjungan ke pulau Bhasan Char di Teluk Bengal selatan Bangladesh pada Isnin untuk meninjau keadaan hampir 200,000 pelarian Rohingya di kawasan itu, selain sempat melawat kem Cox’s Bazar.

Menyifatkan pulau terpencil itu sebagai penjara terbuka, banyak organisasi antarabangsa termasuk Human Rights Watch menentang penempatan semula etnik Rohingya di sana.

Bagaimanapun, pihak berkuasa Bangladesh mendakwa langkah itu penting memandangkan keadaan penempatan sesak di kem pelarian Cox’s Bazar yang menempatkan lebih 1.2 juta orang.

Merujuk keadaan di Bhasan Char, Triggs menyifatkan etnik Rohingya di Bangladesh wajar memiliki kehidupan yang lebih baik menerusi peluang pendidikan dan kerja.

“Jika golongan rentan seperti Rohingya tiada pendidikan dan anak-anak habiskan masa di jalanan tanpa pendidikan, mereka tidak akan ada masa depan.

“Kita juga tidak mahu mereka (etnik Rohingya) tiada peluang pekerjaan sehingga menyebabkan ramai mereka menganggur,” kata Triggs.-  Agensi


Akta Lompat Parti wajar diperkemas lagi

BANGI, 26 Rabiulakhir 1445H, Jumaat – Akta Lompat Parti yang diwartakan September lalu wajar diperkemaskan lagi bagi memastikan wakil rakyat tidak mencari helah untuk ‘menghalalkan’ sesuatu dengan tujuan yang tidak baik.

Menteri Besar Perlis, Mohd Shukri Ramli berkata, pindaan undang-undang itu dilihat masih gagal dan mempunyai kelompongan.

Ini kerana, masih wujud wakil rakyat yang cuba mencari peluang untuk beralih arah walaupun telah diberikan mandat oleh rakyat.

“Perkara ini perlu diperkemaskan lagi supaya semua wakil rakyat tidak boleh mencari helah untuk ‘menghalalkan kerja yang tak elok’.

“Bagi saya, pindaan akta itu juga perlu dilengkapkan (dengan klausa) yang boleh menghalang Ahli Parlimen yang hendak beri sokongan kepada parti lawan, itu barulah betul kerana jika dilihat dalam situasi sekarang ini masih ada ruang bagi Ahli Parlimen beralih sokongan tanpa lompat parti,” katanya.

Ini adalah rentetan situasi di mana empat Ahli Parlimen Perikatan Nasional (PN) iaitu Kuala Kangsar, Labuan, Gua Musang dan Jeli yang beralih arah menyokong Perdana Menteri, Datuk Seri Anwar Ibrahim walaupun mengambil keputusan untuk terus kekal bersama PN.

Mohd Shukri yang juga Pesuruhjaya PAS Perlis berpandangan, tindakan empat wakil rakyat Bersatu menyatakan sokongan kepada Perdana Menteri hanyalah bertujuan bagi mendapatkan peruntukan daripada kerajaan Persekutuan.

“Namun begitu, sokongan sebenar mereka masih kepada PN dan saya ingat apa yang berlaku ini akan menjadikannya sebagai peluang dan bukannya halangan.

“Kalau wakil rakyat PN boleh nyatakan sokongan kepada Perdana Menteri dengan tidak pindah parti, tak mustahil wakil rakyat PH-BN pun boleh buat perkara yang sama,” katanya.

Beliau pada masa sama bersyukur berikutan tiada peralihan sokongan itu daripada wakil rakyat PAS.

“PAS ada tarbiyahnya, PAS dididik untuk setia pada satu tujuan dan beristiqamah dan insya-Allah saya fikir apa yang berlaku dalam PN ini akan buka satu peluang dan bukan halangan kepada kita untuk terus berjuang,” katanya.

Pada Februari lalu, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, berkata, Akta Perlembagaan (Pindaan) (No.3) 2022 (Akta A1663) yang melarang Ahli Dewan Rakyat bertukar parti sudah diwartakan pada 6 September 2022 dan berkuat kuasa pada 5 Oktober 2022.

Peruntukan Seksyen 6 Akta A1663 memberikan ruang kepada Kerajaan Negeri/Dewan Undangan Negeri (DUN) untuk melaksanakan peruntukan larangan Ahli Dewan Rakyat bertukar parti melalui pindaan Perlembagaan Negeri, tertakluk persetujuan Raja atau Yang Dipertua Negeri.

Bagaimanapun, hanya tujuh negeri sahaja yang menguatkuasakan undang-undang berkaitan anti lompat parti itu.

“Sehingga kini, Selangor, Pulau Pinang, Perak, Perlis, Negeri Sembilan, Kelantan dan Sarawak sudah menguatkuasakan Enakmen Negeri masing-masing, berkaitan larangan bertukar parti di peringkat DUN,” katanya pada sesi penggulungan perbahasan Titah Diraja di Dewan Rakyat, pada 23 Februari lalu.


Kerajaan baharu Afghanistan akan berfungsi dalam masa terdekat

KABUL, 1 Safar 1443H, Rabu – Pemimpin Tertinggi Taliban Hibatullah Akhundzada pada Selasa berkata kerajaan sementara Taliban yang baharu dibentuk bakal berfungsi tidak lama lagi, lapor Xinhua.

“Memandangkan kerajaan sementara dan Kabinet telah diumumkan pihak berkuasa Islamic Emirate, ia akan mulai berfungsi secepat mungkin untuk mengawal dan menjalankan urusan negara.

“Saya meyakinkan semua rakyat bahawa kami akan bekerja keras untuk mematuhi peraturan Islam dan undang-undang Syariah,” kata Akhundzada dalam satu kenyataan.

Ini adalah kenyataan pertama dikeluarkan pemimpin tertinggi Taliban sejak kumpulan itu mengambil alih Kabul pada pertengahan Ogos.

“Kami mahukan kedamaian dan kemakmuran di Afghanistan dan negara yang tidak bergantung kepada orang lain. Kami akan berusaha untuk menghapuskan semua penyebab peperangan dan perselisihan di negara ini dan rakyat hidup aman serta damai,” katanya.

Kenyataan itu dikeluarkan pada Selasa ketika jurucakap Taliban Zabihullah Mujahid mengumumkan barisan pemerintahan baharu, menyaksikan Mullah Hassan Akhund dilantik sebagai pemangku perdana menteri. – Bernama


COVID-19: Kemboja tak rela jadi ‘tikus makmal’ China

PHNOM PENH, 2 Jamadilawal 1442H, Khamis – Kemboja yang merupakan sekutu dekat China sekeras-kerasnya mengumumkan bahawa ia tidak akan membenarkan rakyatnya menjadi ‘tikus makmal’ untuk sebarang vaksin yang dibangunkan Beijing.

Perdana Menteri, Hun Sen berkata, walaupun jika ada negara memberinya secara percuma vaksin COVID-19, yang belum diiktiraf oleh Pertubuhan Kesihatan Sedunia (WHO), beliau akan menolak untuk menerimanya demi menjaga kesihatan rakyat.

“Sekiranya vaksin tidak diiktiraf untuk digunakan dan kami menggunakannya untuk menyuntik orang, ia boleh menyebabkan kematian atau menjejaskan kesihatan, itu adalah sangat malang.

“Kami bersedia menunggu dan meneruskan memakai pelitup muka sementara menantikan (vaksin diiktiraf).

“Saya tidak akan membenarkan orang Kemboja digunakan untuk percubaan vaksin yang dilakukan oleh mana-mana negara atau syarikat melainkan ia diiktiraf oleh WHO,” katanya, menurut Khmer Times.

Hun Sen mengatakan bahawa beberapa negara telah menghasilkan dan melancarkan vaksin COVID-19, tetapi tidak ada yang diiktiraf oleh WHO, bahkan dari Russia, China, Amerika Syarikat (AS), Britain atau Jerman.

Sementara itu, Nikkei Asia melaporkan bahawa Kemboja akan memperoleh satu juta dos untuk kumpulan pertama vaksinasi COVID-19 tetapi tidak memilih suntikan Sinovac China pada tahap ini.

Hun Sen mengatakan stok vaksin telah dipesan melalui kemudahan COVAX yang disokong oleh Pertubuhan Bangsa-Bangsa Bersatu (PBB), yang mensubsidi vaksin untuk 92 negara berpendapatan rendah.

Program – yang dikendalikan oleh Gavi, Vaksin Alliance – memberikan sokongan kepada negara-negara miskin untuk mendapatkan vaksin untuk 20 peratus daripada populasi mereka, walaupun negara penerima mungkin diminta untuk membahagi kos hingga AS$2 (RM8.08) setiap dos.

Ia akan memberi akses kepada rawatan yang diluluskan oleh WHO. – Agensi


TV Pertiwi disekat: Mana kebebasan media yang dijanji?

BANGI, 5 Safar 1445H, Selasa – Kerajaan tidak boleh menyekat kebebasan bersuara termasuk suara Melayu Muslim kerana hanya akan menyebabkan mereka lebih menyisih daripada kerajaan.

Majlis Perundingan Melayu (MPM) dan Gabungan Pertubuhan Masyarakat Sivil Malaysia (MACSA) dalam kenyataan bersama berkata, pihaknya memandang serius kenyataan Suruhanjaya Komunikasi dan Multimedia Malaysia (SKMM) pada 18 Ogos lalu yang memberi justifikasi terhadap sekatan ke atas laman web TV Pertiwi.

“Dakwaan bahawa laman web disekat kerana wujud artikel atau posting berunsur provokasi atau maklumat kurang tepat adalah terlalu umum dan arbitrari.

“MPM dan MASCA difahamkan juga bahawa sekatan dibuat tanpa mengikut proses undang-undang yang wajar (due process).

“… di mana sekatan dilakukan secara tiba-tiba tanpa pengendali web diberitahu posting atau artikel mana yang salah,” katanya dalam kenyataan.

Dua pertubuhan bukan kerajaan (NGO) itu berpandangan, negara sudahpun mempunyai batasan undang-undang untuk menyekat hasutan bawah Akta Hasutan.

Menurutnya, akta ini yang wajar digunakan oleh kerajaan untuk mengawalselia sesebuah entiti penerbitan dengan mengemukakan bukti-bukti yang konsisten dan jelas.

Bagaimanapun, jika tidak mencukupi syarat untuk mendakwa di bawahnya, maka semua ekspresi media mestilah dibenarkan kerana ini satu kebebasan bersuara yang dilindungi Perlembagaan.

“MPM dan MACSA senada dengan kenyataan Presiden Persatuan Kewartawanan Multimedia Malaysia bahawa pihak berkuasa perlu memastikan pengamal media di negara ini diberi kebebasan dalam menjalankan tugas dengan berlandaskan etika kewartawanan sedia ada.

“Ia selaras dengan jaminan dan dasar Kerajaan Perpaduan dan jaminan yang diberikan Perdana Menteri, Datuk Seri Anwar Ibrahim berhubung kebebasan media kepada pengamal media di negara ini,” katanya.

Terdahulu, pengurusan TV Pertiwi melahirkan rasa kecewa dan kesal dengan tindakan pihak berkuasa yang didakwa menyekat akses ke laman web tvpertiwi.com.my.

Ketua Pegawai Operasinya, Mohd Firdaus Salleh Hudin berkata, semakan pihaknya menerusi hasil ping ke alamat tvpertiwi.com.my menunjukkan terdapat penyekatan DNS dengan data memaparkan IP Suruhanjaya Komunikasi dan Multimedia Malaysia (SKMM): 175.139.142.25.

TV Pertiwi juga memaklumkan, akaun TikTok milik mereka turut disekat pada 15 Ogos lalu tanpa sebarang penjelasan.


Ustaz Zamani janji Tampin akan membangun, peluang kerja terbuka luas

Oleh Zuhayati Yazid

BANGI, 11 Rabiulakhir 1444H, Ahad – Tampin bakal berubah dan peluang pekerjaan akan terbuka luas dengan pembangunan yang mantap sekiranya calon Pejuang diberikan mandat rakyat.

Malah, industri mesra alam akan turut dibangunkan bagi membuka peluang pekerjaan sekali gus dapat mengurangkan faktor penduduk setempat berhijrah ke bandar besar.

Calon Pejuang di Parlimen Tampin, Ustaz Zamani Ibrahim memberi jaminan perkara tersebut akan direalisasikan sekiranya Pejuang diberikan mandat rakyat di kawasan berkenaan.

“Apabila dipilih menjadi wakil rakyat saya akan memberikan fokus untuk memajukan Tampin dan pertama sekali kita lihat isu peluang pekerjaan .

“Saya mampu untuk membawa industri di sini, penduduk tak perlu lagi berpindah randah, sebaliknya kekalkan kehidupan di Felda dan mencari sumber kehidupan di tempat sendiri,” katanya.

Mengulas lanjut, Zamani berkata, di Tampin banyak kawasan Felda namun sayang sekali apabila rumah berkenaan sudah dibiarkan dan berada dalam keadaan rosak kerana berhijrah ke luar,” katanya.

Anak jati Tampin itu juga berikrar apabila pembangunan dijayakan generasi Felda kedua akan berpeluang untuk bekerja di kampung halaman sendiri.

Keadaan tersebut bukan sahaja dapat memberi khidmat di kampung halaman, tetapi juga dapat mengurangkan risiko penjualan tanah kepada pihak luar.

“Hari ini masalahnya penduduk Felda keluar ke Kuala Lumpur, Shah alam maka tinggallah kampung-kampung dan jual tanah itu kepada mereka yang mampu beli.

“Sayang sekali yang membelinya bukan orang Melayu akhirnya tanah tergadai.

“Sedangkan kampung itu telah diteroka oleh orang tua mereka tetapi anak-anak tak dapat mempertahankan kampung,” katanya.

Beliau menjelaskan, walaupun kerajaan telah membuat projek untuk rumah kedua namun kawasan berkenaan telah terbengkalai.

“Tiada siapapun yang duduk rumah itu, kerana mereka perlukan sumber kehidupan untuk bekerja,” katanya.

Atas dasar itu, Ustaz Zamani merayu seluruh penduduk di Parlimen Tampin supaya membuat pilihan tepat demi depan negara yang lebih baik.

“Pilihlah saya demi masa depan Malaysia yang lebih baik,” katanya.


Institusi pendidikan patut bebas campur tangan politik

BANGI, 12 Zulkaedah 1444H, Khamis – Pengaruh politik dalam sistem pendidikan Malaysia perlu dihentikan kerana boleh merencatkan perkembangan pelajar dalam menghadapi dunia sebenar.

Pengerusi Pusat Penyelidikan dan Pembangunan Keluarga Universiti Malaya, Dr Abd Razak Zakaria berkata, institusi pendidikan perlu berdiri sendiri tanpa sebarang pengaruh politik.

Beliau juga berkata pendidikan perlu berkembang secara semulajadi dalam menghasilkan manusia seimbang dan harmonis seperti terdapat dalam Falsafah Pendidikan Kebangsaan (FPK).

Beliau memberi contoh sistem pendidikan yang diterapkan oleh negara Amerika Syarikat (AS) dan beroperasi secara bebas tanpa campur tangan mana-mana parti politik.

Setiap negeri di AS mempunyai asas pendidikan sendiri dan 56 negeri bergabung di bawah satu bumbung berbeza-beza asas pendidikan mereka dan setiap negeri bebas menentukan hala tuju pendidikan mereka, katanya.

“Justeru, sekolah bebas membentuk acuan dengan keperluan masyarakat dan desentralisasi ini memberi ruang kepada setiap negeri memacu hala tuju pendidikan tanpa gangguan politik.

“Kesan daripada itu, pelajar di negara maju menjalani pembelajaran di sekolah dengan santai dan tidak tertekan.

“Sekolah menjadi medan untuk mendapatkan ilmu secara terbuka, manakala tenaga pengajar juga lebih bersikap terbuka dalam sesi pengajaran dan pembelajaran (PdP),” katanya.

Tambah beliau, tiada sebarang campur tangan dari pihak kementerian AS terhadap insitusi pendidikan kerana urusan pendidikan diberikan sepenuhnya kepada setiap negeri untuk menguruskan asas pendidikan masing-masing.

“Berbanding dengan pendidikan di negara kita lebih menitikberatkan penilaian secara peperiksaan. Kementerian Pendidikan (KPM) menentukan sepenuhnya hala tuju pendidikan di negara ini dengan semua berkaitan pendidikan diatur selia oleh KPM.

“Semua negeri harus mengikut acuan sudah disediakan KPM tanpa memberi ruang kepada sekolah di setiap negeri menentukan hala tuju mereka sendiri.

“Tidak hairanlah kalau kita melihat pelajar yang mengikut acuan KPM tidak mencapai sepenuhnya matlamat pendidikan diciptakan,” katanya.

Pautan artikel : https://www.bharian.com.my/rencana/lain-lain/2023/05/1108236/sekolah-sektor-pendidikan-perlu-bebas-campur-tangan-politik


Bahrain tandatangani perjanjian keselamatan dengan negara haram Israel

MANAMA, 2 Rejab 1443H, Jumaat – Negara haram Israel dan Bahrain menandatangani perjanjian kerjasama keselamatan – yang pertama antara Israel dan negara Teluk – dalam lawatan Menteri Pertahanan Israel di tengah-tengah ketegangan yang memuncak di rantau itu, lapor Reuters.

Bahrain bersama-sama Emiriah Arab Bersatu (UAE) menormalkan hubungan dengan Israel pada 2020, di bawah Perjanjian Abraham yang diuruskan oleh Amerika Syarikat (AS), sebahagiannya daripada kebimbangan bersama tentang Iran.

“Rangka kerja MoU (memorandum persefahaman) akan menyokong sebarang kerjasama masa depan dalam bidang perisikan, (tentera kepada tentera), kerjasama industri dan banyak lagi,” kata Kementerian Pertahanan Israel dalam satu kenyataan.

Seorang pegawai Israel berkata, perjanjian dengan Bahrain adalah pertama seumpama itu yang dicapai dengan salah satu sekutu baharunya di Teluk.

“Hanya setahun selepas menandatangani Perjanjian (Abraham), kami telah mencapai perjanjian pertahanan penting yang akan menyumbang kepada keselamatan kedua-dua negara dan kestabilan rantau ini,” kata Kementerian Pertahanan Israel memetik Menteri Pertahanan, Benny Gantz.

Ia memaklumkan, Gantz dan rakan sejawatannya dari Bahrain menandatangani dokumen itu, dan beliau turut mengadakan perbincangan dengan Raja Hamad bin Isa Al-Khalifa di istana diraja.

Pada awal hari itu, Gantz melawat ibu pejabat Armada Kelima Tentera Laut AS di Bahrain.

Bahrain menjadi tuan rumah ibu pejabat Armada Kelima serta beberapa operasi untuk CENTCOM, sebuah organisasi payung penyelarasan tentera AS untuk Timur Tengah yang disertai Israel tahun lalu.

“Berlatarbelakangkan peningkatan ancaman maritim dan udara, kerjasama kami adalah lebih penting berbanding sebelum ini,” kata Gantz di Twitter selepas lawatan pangkalan tentera laut itu. – Agensi


JPK Parlimen RUU berkaitan rokok bermesyuarat minggu depan

JOHOR BAHRU, 14 Muharram 1444H, Jumaat – Jawatankuasa Pilihan Khas (JPK) Parlimen yang meneliti Rang Undang-Undang (RUU) Kawalan Produk Tembakau dan Merokok 2022 akan bermesyuarat untuk kali pertama pada minggu hadapan.

Menteri Kesihatan Khairy Jamaluddin berkata, mesyuarat yang akan dipengerusikannya itu, akan turut mendengar pandangan 12 ahli JPK yang turut terdiri daripada enam Ahli Parlimen daripada blok kerajaan dan enam daripada blok pembangkang.

“Kita akan dengar dahulu pandangan daripada ahli JPK Parlimen. Tetapi kalau kita rujuk kepada surat daripada Ketua Pembangkang (Datuk Seri Anwar Ibrahim) kepada Perdana Menteri Datuk Seri Ismail Sabri Yaakob, malah Ketua Pembangkang pun cakap mereka setuju pada dasarnya.

“Dan kebanyakan perbahasan, saya boleh kata, 95 peratus perbahasan setuju pada dasarnya.

“Cuma, kita perlu perhalusi sedikit peruntukan-peruntukan secara teliti. Nak tengok kepada penguatkuasaan dan juga tahap denda dan sebagainya. Itu kita boleh bincang,”  kata beliau kepada pemberita selepas Majlis Pelancaran Jelajah Agenda Nasional Malaysia Sihat peringkat Negeri Johor di Bandar Dato’ Onn di sini, hari ini.

Antara anggota JPK dari blok kerajaan ialah Datuk Seri Azalina Othman Said, Datuk Seri Abdul Azeez Rahim dan Datuk Seri Mohd Nizar Zakaria dari UMNO, Datuk Mas Ermieyati Samsudin (Bersatu), Ahmad Fadhil Shaari (PAS) dan Lukanisman Awang Sauni (GPS).

Sementara wakil Ahli Parlimen pembangkang dalam jawatankuasa itu Datuk Seri Mukhriz Mahathir (Pejuang), Datuk Seri Dzulkifli Ahmad (Amanah), Datuk Seri Madius Tangau (UPKO), Dr Kelvin Yii Lee Wuen (DAP), Datuk Darrell Liking (Warisan) dan Sivarasah Rasiah (PKR).

RUU tersebut yang dibentangkan untuk bacaan kali pertama di Dewan Rakyat oleh Khairy pada 27 Julai lepas, antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya serta bagi perkara berkaitan.

RUU itu bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok. – Bernama


Konkrit hempap kereta: JKKP arah henti kerja pasang dinding

PUTRAJAYA, 2 Safar 1442H, Ahad – Jabatan Keselamatan dan Kesihatan Pekerjaan (JKKP) mengarahkan kerja-kerja pemasangan dinding parapet Lebuhraya Bertingkat Sungai Besi-Ulu Kelang (SUKE) dihentikan serta merta berikutan kejadian kepingan konkrit menghempap sebuah kereta, semalam.

Timbalan Menteri Sumber Manusia Awang Hashim dalam satu kenyataan hari ini berkata arahan itu dikeluarkan supaya siasatan komprehensif dapat dijalankan oleh JKKP bagi mengenal pasti punca kejadian.

Katanya ia juga bertujuan menentukan sama ada terdapat pelanggaran kehendak perundangan di bawah Akta Keselamatan dan Kesihatan Pekerjaaan 1994.

“Mengikut Akta Keselamatan dan Kesihatan Pekerjaan 1994, adalah menjadi kewajipan setiap majikan untuk memastikan keselamatan, kesihatan dan kebajikan semasa bekerja semua pekerjanya mahupun orang awam,” katanya.

Awang yang juga Pengerusi Majlis Negara Bagi Keselamatan dan Kesihatan Pekerjaan (MNKKP) berkata majikan mempunyai kawalan penuh ke atas sebarang aktiviti di tempat kerja, membuat analisis risiko dan mengadakan kawalan risiko yang berkesan sebelum pekerja menjalankan aktiviti kerja.

“Ini bagi mengurangkan risiko keselamatan ke atas pekerja dan orang awam serta mengelakkan berlakunya kemalangan,” katanya.

Selain itu, Awang berkata Garis Panduan Keselamatan dan Kesihatan Industri Pembinaan (Pengurusan) 2017 (OSHCIM) juga mengkehendaki setiap pihak berkepentingan termasuklah pelanggan (klien), pereka bentuk dan kontraktor, memainkan peranan dan melaksanakan tanggungjawab masing-masing di tempat kerja bermula daripada peringkat reka bentuk projek pembinaan.

“Kementerian memandang serius setiap kemalangan dan penyakit yang berpunca daripada aktiviti pekerjaan termasuk kes yang melibatkan orang awam di sektor pembinaan,” katanya.

Menurut laporan media, kepingan konkrit bersaiz satu meter persegi daripada kerja-kerja pembinaan SUKE, terjatuh menghempap kereta jenis Proton Saga BLM yang sedang dipandu seorang wanita di Lebuhraya Lingkaran Tengah 2 (MRR2), berhampiran Terminal Bersepadu Selatan dalam kejadian kira-kira 5.45 petang semalam.

Bagaimanapun, mangsa berusia 25 tahun itu diselamatkan orang awam dan hanya cedera di tangan kirinya sebelum dihantar ke Hospital Canselor Tuanku Muhriz (HCTM) Universiti Kebangsaan Malaysia (UKM) untuk menerima rawatan. – Bernama


Agong zahir ucapan selamat ulang tahun ATM ke-87

KUALA LUMPUR, 28 Muharram 1442H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Angkatan Tentera Malaysia (ATM) ke-87 kepada seluruh warga angkatan tentera termasuk veteran serta semua yang pernah berkhidmat dengan ATM.

Seri Paduka turut menzahirkan setinggi penghargaan kepada anggota ATM, khususnya yang bertugas di barisan hadapan yang telah bertungkus-lumus mengorbankan masa dan tenaga dalam membantu kerajaan membendung penularan pandemik COVID-19 sejak awal tahun ini.

“Selaku pemerintah tertinggi ATM, Seri Paduka Baginda amat menyanjung tinggi dan merakamkan setinggi penghargaan atas jasa, khidmat bakti dan pergorbanan yang dicurahkan oleh seluruh warga dan bekas anggota ATM dalam melindungi kedaulatan dan keselamatan negara yang kita cintai bersama ini.

“Semoga ATM terus menjadi sebuah angkatan yang disegani dan dihormati di persada antarabangsa,” titah Seri Paduka melalui hantaran yang dimuat naik dalam akaun Facebook Istana Negara hari ini.

Hari ATM disambut pada 16 Sept setiap tahun. – Bernama


Hina Islam: Penghantar makanan didenda RM50,000

SEPANG, 21 Zulhijjah 1443H, Khamis – Seorang penghantar makanan didenda RM50,000 oleh Mahkamah Sesyen di sini hari ini setelah mengaku bersalah memuat naik kandungan video menghina agama Islam di saluran media sosial YouTube miliknya pada Sabtu lepas (16 Julai).

Hakim Ahmad Rizki Abdul Jalil menjatuhkan hukuman itu terhadap Mohd Nor’ Muzil Mohd Razalli, 39, yang didakwa membuat dan memulakan penghantaran komunikasi itu menggunakan aplikasi YouTube dengan niat menyakiti hati orang lain pada 11.14 malam, 16 Julai lepas di hadapan Shell, Cyberjaya.

Dia didakwa mengikut Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Subseksyen 233(3) akta sama.

Kesalahan itu memperuntukkan hukuman denda maksimum RM50,000 atau dipenjarakan tidak melebihi setahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.

Pendakwaan dikendalikan Timbalan Pendakwa Raya Nor Azizah Aling manakala tertuduh tidak diwakili peguam.

Terdahulu, Nor Azizah memohon mahkamah agar menjatuhkan hukuman berat sebagai pengajaran kepada tertuduh kerana telah menimbulkan kemarahan dalam kalangan masyarakat.

“Ini kesalahan serius yang dibuat dengan sengaja untuk hina kesucian Islam, Nabi Muhammad SAW dan Allah SWT. Jika dikenakan hukuman ringan, tertuduh cenderung untuk mengulangi perkara sama.

“Dalam kes ini, hukuman berat perlu dikenakan setimpal dengan kesalahan. Tertuduh telah menimbulkan kemarahan orang awam apabila terdapat lebih 20 laporan polis malah tertuduh juga diburu orang awam untuk dipukul,” katanya di hadapan Hakim Ahmad Rizki.

Hakim Ahmad Rizki menasihatkan tertuduh agar menginsafi kesalahan yang telah dilakukan serta bertaubat dan tidak mengulangi kesilapan sama di masa hadapan.

Hakim juga berkata Mohd Nor’ Muzil perlu menjalani hukuman penjara enam bulan sekiranya gagal membayar denda.

Tertuduh ditahan pada 17 Julai lepas untuk direman empat hari bagi membantu polis melengkapkan siasatan berhubung kandungan video terbabit yang tular di media sosial. – Bernama


PRK Pulai: Gerakan sedia beri kerusi kepada Bersatu atau PAS

BANGI, 22 Muharam 1445H, Rabu – Gerakan Johor bersedia memberi laluan kepada Bersatu atau PAS untuk bertanding pada Pilihan Raya Kecil (PRK) Parlimen Pulai, bulan depan.

Naib Pengerusinya, Datuk Tan Chin Hock berkata, buat masa ini keutamaan adalah untuk menambah kerusi di Parlimen dan boleh membawa kemenangan kepada parti.

Bagaimanapun setakat ini, calon yang akan bertanding sama ada daripada Bersatu atau PAS belum dimuktamadkan bagi kerusi Parlimen Pulai dan Dewan Undangan Negeri (DUN) Simpang Jeram.

“Tiada masalah laluan diberikan kepada parti lain bertanding pada PRK Pulai, jika itu diminta pucuk pimpinan.

“Cuma, calon ‘winnable candidate’ perlu diletakkan bertanding di Pulai,” katanya.

Pada Pilihan Raya Umum ke-15 (PRU15), Gerakan hanya diberikan dua kerusi iaitu di Parlimen Kulai dan Pulai.

PRK Parlimen Pulai dan DUN Simpang Jeram akan diadakan 9 September ini berikutan kematian penyandangnya, Datuk Seri Salahuddin Ayub pada 23 Julai lalu.

Pada PRU15, Salahuddin menang dengan majoriti 33,174 undi menewaskan Datuk Nur Jazlan Mohamed (Barisan Nasional) yang memperoleh 31,726 undi, manakala calon PN, Loh Kah Yong meraih 20,677 undi.


Bercuti luar negara ketika banjir bukan keputusan terbaik: Zahid

BANGI, 29 Jamadilawal 1444H, Sabtu – Bencana banjir pada musim tengkujuh di Pantai Timur sepatutnya sudah boleh dijangka kerana perubahan monsun yang melibatkan faktor semula jadi dan geografi, kata Datuk Seri Ahmad Zahid Hamidi.

Justeru, Timbalan Perdana Menteri itu berkata, semua pihak sepatutnya lebih bersedia menghadapinya.

Tanpa memetik mana-mana pihak, Ahmad Zahid yang juga Presiden UMNO berkata, tindakan bercuti ke luar negara misalnya bukanlah keputusan terbaik ketika rakyat yang memilihnya dahulu ditimpa musibah.

Semalam, Menteri Besar Terengganu, Datuk Seri Dr Ahmad Samsuri Mokhtar memohon maaf ekoran tindakannya ke luar negara ketika negeri itu dilanda musibah banjir besar sejak Ahad lalu.

Beliau juga menyatakan kekesalan kerana tidak dapat bersama rakyat yang sedang menderita terutama sepanjang tempoh ktitikal banjir besar iaitu pada Isnin hingga Rabu lalu.

Sementara itu, Ahmad Zahid berkata, faktor manusia juga boleh menjadi penyebab banjir besar boleh berlaku hingga mengakibatkan kawasan tidak dijangka turut dilanda banjir besar.

“Kerakusan pembalakan haram dan penerokaan hutan secara tidak terkawal mengakibatkan ekosistem terjejas teruk. Kawasan tadahan hujan hilang fungsi. Kesemua ini menuntut kesedaran bersama untuk menstabilkan kembali ekosistem alam ini.

“Ya, Agensi Pengurusan Bencana Negara (NADMA) memang dalam keadaan bersiap siaga 24 jam. NADMA ada kepakaran dan kelengkapan walaupun masih ada lagi untuk ditambahbaik. Komitmen NADMA sangat baik dan berprestasi tinggi. NADMA mendapat peruntukan tambahan RM400 juta bagi kesiapsiagaan banjir hujung tahun ini.

“Namun, apabila berlakunya banjir besar ia akan mengakibatkan kehilangan nyawa, kerosakan hasil tanaman dan ternakan, kerosakan harta benda serta boleh memusnahkan kemudahan infrastruktur yang ada,” katanya dalam satu kenyataan, hari ini.

Menurutnya, mangsa banjir kehilangan rasa kebahagiaan, mengalami trauma, kenderaan rosak dan perlu dibaiki serta menyebabkan pendapatan terjejas malah hilang sekali gus menyebabkan indeks kebahagiaan hidup merudum dan kesejahteraan hidup terjejas.

“Pada tahun 2021, Jabatan Perangkaan Malaysia menganggarkan jumlah kerugian akibat banjir di seluruh negara bernilai RM6.1 bilion yang meliputi kerosakan tempat kediaman, kenderaan, premis perniagaan dan infrastruktur.

“Kerugian besar tersebut tidak termasuk perbelanjaan besar dilakukan untuk bantuan pengurusan banjir besar, membaiki infrastruktur yang rosak teruk, menyediakan tempat perpindahan banjir dan pelbagai lagi untuk memastikan rakyat dapat dilindungi lebih baik.

“Pada masa sama diseru kerajaan-kerajaan negeri merancang lebih baik bagi persediaan menghadapi banjir besar akan tetapi lebih penting ialah langkah pencegahan bagi memastikan kerosakan alam sekitar tidak memburukkan lagi keadaan yang sedia ada,” katanya.

Beliau turut menggesa penguatkuasaan atau pembanterasan penerokaan hutan secara haram, penerokaan hutan tanpa peduli pemeliharaan alam sekitar dihentikan.

“Yang paling asas, sistem saliran dan perparitan perlu lebih terjaga termasuk aspek pendalaman agar diselenggarakan lebih baik agar tidak berlaku takungan air, tidak tersumbat dan sebagainya. Ini penting agar tidak berlaku banjir kilat mahupun banjir besar di desa mahupun perumahan di kota.

“Budaya menyelenggarakan seumpama ini sepatutnya menjadi amalan budaya kerja harian dan bukannya apabila berlaku banjir barulah diberikan perhatian!

“Pertubuhan bukan kerajaan (NGO), mangsa banjir, para ahli akademik di menara gading juga dituntut untuk membantu memberikan maklum balas bagi membantu kerajaan membuat penyelesaian terbaik bagi menangani isu banjir,” katanya.


Pandemik hendaklah menginsafkan pemimpin untuk lebih bertanggungjawab

IPOH, 12 Muharram 1443H, Sabtu Pandemik yang sedang dihadapi negara hendaklah menginsafkan para pemimpin, dengan tanggungjawab untuk melakukan penetapan semula perkara-perkara yang perlu diutamakan dalam urus tadbir negara, titah Sultan Perak Sultan Nazrin Shah.

Baginda bertitah, perkara yang perlu diutamakan dalam pentadbiran negara itu haruslah berteraskan prinsip keadilan, iaitu meletakkan sesuatu pada tempatnya dan menyerahkan amanah kepada yang ahli dalam bidangnya.

Titah Sultan Nazrin, ahli falsafah Islam Ibnu Khaldun dalam Mukadimah yang dihasilkannya 800 tahun lalu, memberikan peringatan bahawa sesebuah tamadun akan runtuh apabila pemerintahan gagal melaksanakan keadilan.

“Ibnu Khaldun mengaitkan bencana dengan perubahan sosial yang membentuk lima fasa. Fasa pertama, suatu kaum bersandarkan semangat asabiyah bergerak membentuk identiti politik, fasa kedua, bermulanya perluasan kuasa, pengaruh dan wilayah dan fasa ketiga, kerajaan melalui zaman kemewahan dan kesenangan hasil pemerintahan sebelumnya.

“Manakala fasa keempat, fasa kelalaian dan berpuas hati dengan pencapaian serta fasa kelima fasa kejatuhan dan kehancuran sesebuah identiti politik dan kerajaan. Ibnu Khaldun memberikan peringatan bahawa lima fasa tersebut akan berulang; setiap tamadun dan setiap identiti politik akan menghadapinya dalam kitaran sejarah,” titahnya.

Titah Baginda dibacakan Pro-Canselor Universiti Sultan Azlan Shah (USAS) Tan Sri Dr Mohd Zahidi Zainuddin, pada Istiadat Konvokesyen Universiti Sultan Azlan Shah ke-13 yang diadakan secara maya hari ini.

Sultan Nazrin bertitah Ibnu Khaldun juga turut mengingatkan manusia, pada saat menghadapi bencana berat yang sedang melanda ini, wajib mendalami lubuk hati, menyelami daya fikir, agar dapat menginsafi tentang kemungkinan jatuhnya sesebuah identiti politik, kerajaan, negara dan tamadun, jika sesebuah negara tidak memiliki cukup persediaan dan kekuatan.

Baginda bertitah sehingga berjaya menemui penawar mujarab, manusia hendaklah menggunakan akal fikiran melakukan perubahan, penyesuaian dan penghijrahan daripada norma hidup sebelum ini dengan memiliki pandangan alam (world view) yang bijaksana.

“Perlu diterima hakikat manusia ialah sebahagian daripada alam semula jadi dan tertakluk kepada kuasa alam; dan kuasa alam pula tertakluk kepada kuasa Ilahi.

“Pandemik dan penyakit walaupun bermula daripada tangan durjana manusia, tetapi keizinan terjadinya pandemik dan penyakit, ditentukan oleh Allah SWT,” titah Baginda.

Dalam titah itu juga, Sultan Nazrin mengingatkan bahawa pada zaman silam, ulama mentafsirkan, apabila sesuatu bencana diturunkan, menandakan kemurkaan Ilahi terhadap perbuatan dosa dan kezaliman manusia.

“Oleh itu, di samping usaha begitu gigih yang diterokai untuk mencari formula mengatasi wabak, manusia wajib meneguhkan iman, menerima sesuatu bencana sebagai qadar yang telah ditentukan Ilahi, dan berusaha mencari rahsia yang terkandung di sebalik bencana yang diturunkan,” titah Baginda.

Menyentuh mengenai konvokesyen hari ini, Sultan Nazrin yang juga Canselor USAS bertitah istiadat yang sepatutnya berlangsung pada akhir tahun lalu, terpaksa ditangguhkan dengan harapan wabak dapat dikawal dan angka jangkitan menurun.

“Di sebaliknya, virus COVID-19 terus menyerang ganas dan semakin ganas, mengakibatkan angka jangkitan dan kematian terus meningkat. Membaca keadaan yang berlaku, Beta telah memperkenankan sembah cadangan pengurusan universiti agar istiadat konvokesyen tidak ditangguhkan lagi, di sebaliknya dilaksanakan secara maya,” titahnya.

Dalam istiadat secara maya itu, seramai 1,292 orang graduan berjaya menamatkan pengajian masing-masing, selain dua orang penerima ijazah Doktor Falsafah, 59 orang ijazah Sarjana, 288 orang ijazah Sarjana Muda, dan 923 orang diploma. – Bernama


Hakim baharu dengar bicara kes SRC Najib

KUALA LUMPUR, 10 Syaaban 1444H, Jumaat – Perbicaraan kes bekas Perdana Menteri, Datuk Seri Najib Tun Razak bagi tiga pertuduhan pengubahan wang haram membabitkan dana SRC International Sdn Bhd (SRC) berjumlah RM27 juta akan didengar di hadapan hakim Mahkamah Tinggi yang baharu.

Hakim K.Muniandy menggantikan Hakim Mohamed Zaini Mazlan yang kini Hakim Mahkamah Rayuan.

Semasa sebutan kes hari ini, beliau menetapkan pengurusan kes tersebut pada 29 Mei ini.

Terdahulu, Timbalan Pendakwa Raya Mohd Ashrof Adrin Kamarul berkata kedua-dua pihak sebelum ini memohon kepada mahkamah agar perbicaraan kes itu ditangguhkan kerana keputusan permohonan Najib untuk menyemak semula keputusan kes penyelewengan RM42 juta dana SRC International di Mahkamah Persekutuan belum diputuskan.

“Tarikh keputusan semakan masih belum diputuskan, dan ia (tarikh) akan diberitahu oleh pendaftar Mahkamah Persekutuan dalam masa terdekat. Pihak kami dan pembelaan mohon agar tarikh pengurusan kes ini (pengubahan wang haram) ditetapkan pada Mei,” kata Mohd Ashrof Adrin.

Peguam Alaistair Brandah Norman yang mewakili Najib mengesahkan perkara itu dan bersetuju agar pengurusan kes seterusnya ditetapkan pada Mei ini.

Pada 3 Februari 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bangunan Ambank Group,  Jalan Raja Chulan pada 8 Julai 2014.

Pertuduhan mengikut  Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.-  Bernama


Wartawan Palestin tak sempat keluar rumah, terbunuh dalam serangan udara Israel

GAZA, 8 Syawal 1442H, Khamis – Wartawan Palestin, Yusef Abu Hussein terbunuh dalam serangan udara rejim penjajah Israel di rumahnya di Semenanjung Gaza yang dikepung.

Hussein, penyiar untuk stesen radio Voice of Al-Aqsa, adalah antara empat orang Palestin yang terbunuh pada awal hari Rabu ketika rejim pengganas meneruskan pengeboman tanpa henti di kawasan yang dikepung.

Bapanya, Muhammed Abu Hussein memberitahu, rumah keluarga di kawasan Sheikh Radwan menjadi sasaran peluru berpandu, diikuti oleh dua lagi serangan.

“Kami dapat keluar dari rumah. Tetapi anak lelaki saya, Yusef… terbunuh,” katanya.

Berita mengenai pembunuhan Hussein mengundang duka ramai pihak dan menggesa supaya pemerintah Israel bertanggungjawab.

Stesen radio Voice of Al-Aqsa dalam satu kenyataan mengesahkan mereka kehilangan ‘anak lelaki dan pekerja yang baik’.

“Kami juga mendokumentasikan, di depan dunia, kejahatan keji yang dilakukan oleh Israel, termasuk menyasarkan orang awam di kediaman mereka dan menyerang petugas media.

“Radio Al-Aqsa akan terus menjadi suara kebenaran yang memperlihatkan kejahatan penjajahan Israel.

“Kami akan menjadi landasan untuk pejuang Palestin sehingga seluruh rakyat memperoleh hak mereka,” katanya.

Serangan udara itu berlaku beberapa hari selepas Israel mengebom bangunan di Gaza yang menempatkan pangsapuri kediaman dan pejabat organisasi berita antarabangsa, termasuk Al Jazeera dan agensi berita The Associated Press. – Agensi


Pfizer mungkin naik harga vaksin COVID-19

NEW YORK, 24 Rabiulawal 1444H, Jumaat – Pfizer dijangka menaikkan harga vaksin COVID-19 kepada kira-kira AS$110 hingga AS$130 setiap dos selepas program pembelian semasa kerajaan Amerika Syarikat (AS) tamat.

Eksekutif Pfizer, Angela Lukin berkata, vaksin itu akan disediakan tanpa kos kepada individu yang mempunyai insurans swasta atau insurans yang dibayar kerajaan.

Kerajaan AS pada masa ini menyediakan vaksin secara percuma kepada semua dengan bayaran kira-kira AS$30 setiap dos pada Pfizer dan rakan kongsi Jerman BioNTech SE.

Pada 2023, pasaran dijangka beralih kepada insurans swasta selepas kecemasan kesihatan awam AS tamat tempoh.

Namun, Lukin tidak menjangkakan pembelian vaksin akan dipindahkan ke sektor swasta sehingga suku pertama tahun 2023.

Pfizer berkata, pihaknya menjangkakan pasaran vaksin COVID-19 adalah seperti pasaran suntikan selesema untuk dewasa, namun pasaran pediatrik akan mengambil masa lebih lama untuk dibina berdasarkan suntikan diberikan setakat ini.

Reuters sebelum ini menjangkakan kenaikan harga itu disebabkan oleh permintaan vaksin COVID-19 yang semakin berkurangan.-  Agensi


Lawatan Menteri Pertahanan China dibuat secara ‘low-key’ atas nasihat KKM

PUTRAJAYA, 22 Muharram 1442H, Khamis – Lawatan kerja Menteri Pertahanan China, Wei Fenghe ke negara ini pada Isnin lalu tidak mendapat liputan media tempatan kerana mematuhi nasihat Kementerian Kesihatan (KKM) agar program dilaksanakan tanpa hebahan, kata Menteri Pertahanan, Datuk Seri Ismail Sabri Yaakob.

Beliau berkata, lawatan hanya melibatkan delegasi dari negara itu serta pihak-pihak dalam kementeriannya dengan mengikuti prosedur operasi standard (SOP) yang ketat.

“Permohonan KKM ialah program dibuat secara ‘low-key’ iaitu tidak perlu secara besar-besaran kerana jika melibatkan kehadiran media secara besar-besaran agak sukar dari segi kawalan,” katanya pada sidang media harian berkenaan Perintah Kawalan Pergerakan Pemulihan di sini, hari ini.

Beliau berkata demikian bagi mengulas isu lawatan rakan sejawatannya itu yang tidak dilaporkan oleh mana-mana media tempatan.

“Bukan saya tidak mahu beritahu media kerana kalau ada media lagi bagus boleh kita maklumkan apa yang kita bincangkan, tetapi kita tidak mahu perkara ini dibesarkan kerana kita masih lagi menyekat pintu masuk negara kita kepada warga asing,” katanya.

Katanya, walaupun kawalan sempadan diperketatkan, hubungan diplomatik dengan negara luar masih diteruskan.

Mengulas lanjut, beliau berkata delegasi dari China itu melalui SOP yang ketat iaitu menjalani ujian swab test tiga hari sebelum masuk ke Malaysia dan menjalani ujian sama sekali lagi sebaik tiba di lapangan terbang pada 6 pagi selain perlu menunggu keputusan.

“Apabila keputusan negatif, baru mereka dibawa ke hotel dan masuk ke bilik masing-masing serta tidak dibenarkan keluar sebelum dibawa ke Kementerian Pertahanan pada waktu tengah hari untuk mengadakan perbincangan mengenai pertahanan kedua-dua negara,” katanya, menambah banyak isu-isu yang dibincangkan termasuk Laut China Selatan.

Menurutnya, Malaysia mengulangi penegasan bahawa setiap perkara yang membabitkan Laut China Selatan memerlukan rundingan secara diplomatik.

Katanya selesai perbincangan, delegasi itu dibawa mengunjungi Perdana Menteri, Tan Sri Muhyiddin Yassin di pejabat beliau sebelum balik ke hotel dan berlepas pulang semula ke China.

Mengenai Menteri Pertahanan China itu diberi penghormatan memeriksa barisan kawalan kehormatan, Ismail Sabri berkata, upacara itu adalah sebahagian protokol.

“Kawalan kehormatan juga dibuat secara ketat dengan setiap anggota yang terbabit mesti memakai pelitup muka,” katanya. – Bernama


Moratorium menyeluruh jejaskan ekonomi, rakyat

KUALA LUMPUR, 29 Jamadilakhir 1442H, Khamis – Pelaksanaan moratorium menyeluruh secara automatik tidak akan memberi manfaat kepada ekonomi dan rakyat, menurut Gabenor Bank Negara Malaysia (BNM), Datuk Nor Shamsiah Mohd Yunus.

Bercakap pada sidang media pengumuman prestasi KDNK suku keempat 2020 secara maya pada Khamis, beliau berkata pertama, langkah itu akan mengurangkan penampan bank dan sekali gus menyukarkan individu serta perniagaan untuk memperoleh pinjaman baharu.

“Kedua, kekukuhan dan keuntungan bank penting untuk jutaan rakyat Malaysia, yang bukan sahaja sebagai pendeposit malah sebenarnya pemegang saham secara langsung (dari segi) simpanan dan pegangan mereka dalam institusi seperti Kumpulan Wang Simpanan Pekerja, Amanah Saham Bumiputera, Kumpulan Wang Persaraan (Diperbadankan), Lembaga Tabung Angkatan Tentera dan Tabung Haji.

“Ketiga, pendekatan bersasar adalah lebih baik berbanding dengan moratorium menyeluruh memandangkan ia memberi pilihan kepada peminjam, (membolehkan mereka) membuat keputusan kewangan masing-masing,” katanya.

Nor Shamsiah berkata 1.4 juta rakyat Malaysian telah memohon bantuan pembayaran balik pinjaman atau pembiayaan, dengan kadar kelulusan 95 peratus.

Beliau berkata kira-kira 45 peratus peminjam memilih bagi pengurangan ansuran bulanan.

“Peminjam membuat pilihan bijak dalam menguruskan hutang mereka berlandaskan kemampuan mereka. Jadi, mereka tidak meminta moratorium, mereka tidak mahu satu penyelesaian untuk semua keadaan atau peminjam,” katanya. – Bernama


Promosi filem Mat Kilau perlu diteruskan: Khairuddin

BANGI, 4 Zulhijjah 1443H, Isnin – Promosi filem Mat Kilau: Kebangkitan Pahlawan wajar diteruskan kerana ia membawa membawa mesej yang besar menerusi industri perfileman.

Menyuarakan pandangan itu, Ahli Parlimen Kuala Nerus, Datuk Dr Mohd Khairuddin Aman Razali berkata, skrip filem yang sarat dengan mesej perjuangan untuk membela agama dan bangsa sewajarnya dipromosi secara besar-besaran.

“Begitu lama wayang hanya didominasi oleh filem hanya untuk berhibur maka tiba masanya ia dipenuhi dengan filem bermanfaat yang mesra syariat.

“Ia juga memberi semangat kepada penerbit, pengarah dan pelakon untuk menerbitkan filem sebegini.

“Keuntungan duniawi tidak hanya menerusi filem hiburan semata-mata tetapi juga menerusi filem perjuangan yang sekali gus juga menjadi hiburan,” katanya menerusi hantaran di Facebooknya, hari ini.

Mengulas lanjut, Khairuddin berkata, wayang dan filem telah menjadi sebahagian kehidupan masyarakat bagi membawa pelbagai mesej sama ada menerusi filem atas talian dan pawagam.

Maka dengan itu, katanya, apa yang perlu dilakukan ialah memperbanyak filem berunsur nasihat sebagai satu alternatif kepada umat.

“Ada juga berpandangan songsang melihat sejarah Mat Kilau dan para pejuang tanah air daripada kaca mata penulisan sejarah barat. Perjuangan mereka digambarkan sebagai berkepentingan dunia kerana berebut hak memungut cukai daripada rakyat.

“Amat malang jika pemikiran sebegini masih bermaharajalela.

“Sedangkan hakikatnya perjuangan para pahlawan Melayu Islam ialah menolak sistem yang dibawa oleh barat menerusi campur tangan perundangan bermula dengan percukaian dan seterusnya mengenepikan undang-undang Islam yang dilaksanakan dalam negeri-negeri Melayu Islam,” katanya.


COVID-19: Malaysia catat 82 kes baharu hari ini

PUTRAJAYA, 4 Safar 1442H, Selasa – Jumlah kes baharu COVID-19 dalam tempoh 24 jam lepas di negara ini masih pada dua angka, iaitu 82 kes dengan Sabah kekal mencatatkan jumlah tertinggi sebanyak 60 kes.

Ketua Pengarah Kesihatan Tan Sri Dr Noor Hisham Abdullah berkata kes baharu berkenaan yang merangkumi 72 jangkitan tempatan dan 10 kes import menjadikan jumlah kumulatif terkini sebanyak 10,358.

Bagi penularan tempatan, beliau berkata jangkitan melibatkan 60 rakyat tempatan dan 12 warga asing.

“Kes di Sabah membabitkan 41 kes daripada Kluster Benteng LD (Lahad Datu), selain masing-masing enam kes bagi Kluster Pulau dan Kluster Selamat; lima daripada Kluster Bangau-Bangau (kluster baharu) serta masing-masing satu kes saringan komuniti dan kes saringan rujukan ke Hospital Queen Elizabeth,” katanya pada sidang media perkembangan COVID-19 di Kementerian Kesihatan (KKM) hari ini.

Beliau berkata jumlah kes aktif dengan kebolehjangkitan pada masa ini ialah sebanyak 665 kes. – Bernama


‘Lagi berpecah orang Melayu, lagi ramai curi duit untuk sogok’

BANGI, 14 Ramadan 1444H, Rabu – Bekas Perdana Menteri, Tun Dr Mahathir Mohamad mendakwa, ada dalam kalangan orang Melayu sendiri berpendapat kononnya bangsa ini tidak mungkin bersatu

Justeru, pemimpin berusia 97 tahun itu membidas dengan menyatakan, usaha untuk menyatukan orang Melayu tidak perlu dilakukan memandangkan ia tidak akan berjaya.

“Mereka yang berpendapat seperti itu tentu akan menolak sebarang usaha untuk menyatu padukan orang Melayu.

“Kalau orang Melayu tolak perpaduan apa yang mereka akan lakukan. Mereka akan sokong perpecahan yang sedang berlaku dalam kalangan orang Melayu.

“Mereka akan sokong orang yang utamakan kepentingan diri, berjuang untuk dapat duit dan jawatan melalui politik dan orang yang undi kerana sogokan,” katanya dalam kenyataan di Facebook, hari ini.

Bekas Ahli Parlimen Langkawi itu juga mendakwa, melalui sogokan mereka akan menang pilihan raya dan seterusnya menubuhkan kerajaan.

“Kerajaan oleh pencuri, perasuah akan cari duit kerajaan dan pinjam berbilion untuk dicuri.

“Jadi bertambahlah hutang yang tak dapat dibayar, pedulikan asalkan orang melayu dapat duit buta disebabkan perpecahan orang Melayu.

“Bodohlah jika tidak diterima duit buta tak payah kerja dapat duit,” katanya.

Tun Mahathir turut menyindir supaya menolak perperpaduan sebaliknya memperbanyakan parti Melayu supaya Melayu terus berpecah.

“Tak payah kerja perbanyakkan PRK, PRN dan PRU, perbanyakkan parti politik Melayu dan perlekehkan semua pejuang perpaduan dan hiduplah perpecahan,” sindirnya lagi.


Kerajaan kaji undang-undang berkaitan lompat parti

KUALA LUMPUR, 11 Rabiulawal 1443H, Isnin  – Kerajaan sedang mengkaji undang-undang yang digunakan di peringkat negeri termasuk kes mahkamah yang berlaku di beberapa negeri melibatkan pelaksanaan perundangan berkaitan lompat parti.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata, selain itu, kerajaan turut meneliti model perundangan beberapa negara seperti India, Singapura, New Zealand dan United Kingdom melibatkan peruntukan undang-udang lompat parti.

“Dapatan daripada kajian ini akan dibincangkan melalui sesi libat urus bipartisan,” katanya dalam sesi soal jawab pada persidangan Dewan Negara,  hari ini.

Beliau menjawab pertanyaan Senator N. Balasubramaniam yang ingin tahu sejauh mana kesediaan kerajaan untuk mewujudkan undang-undang antilompat parti.

Wan Junaidi berkata, kerajaan komited untuk memastikan undang-undang berkaitan antilompat parti yang akan digubal dapat melindungi hak rakyat di negara ini yang telah memberi undi serta kepercayaan tinggi kepada ahli politik ketika proses pilihan raya.

“Kerajaan akan memastikan sesi libat urus yang menyeluruh diadakan bersama pihak berkepentingan, badan bukan kerajaan, ahli Parlimen kerajaan dan pembangkang serta rakyat agar rang undang-undang baharu yang diperkenalkan mendapat sokongan semua pihak,” katanya.

Menjawab soalan tambahan Senator Datuk A. Kesavadas mengenai bentuk libat urus yang sedang dilakukan oleh kerajaan dengan pakar-pakar perundangan negara luar bagi memuktamadkan inti pati undang-undang antilompat parti, Wan Junaidi berkata setakat ini tiada keperluan untuk mengadakan libat urus dengan pakar perundangan luar negara.

“Saya cukup yakin pihak kementerian saya dan juga Peguam Negara mempunyai cukup kepakaran selain daripada peguam-peguam kita di seluruh negara, maka keperluan libat urus dengan pakar undang-undang luar negara tidak perlu dibuat.

“Bagaimanapun, kita menggunakan model undang-undang di negara-negara yang saya sebutkan tadi dan kita boleh melihat kelemahan dan kekuatannya serta menilai dari sudut perlembagaan kita sendiri dan kehendak rakyat kita mengenai jenis undang-undang yang perlu kita perkenalkan,” katanya. -Bernama


Lebih 4,000 jawatan kosong ditawar dalam Karnival Kerjaya AKM Kedah

ALOR SETAR, 3 Safar 1444H, Rabu – Golongan belia di negeri ini diseru mengambil peluang mengintai tawaran pekerjaan yang ditawarkan dalam Karnival Kerjaya Jamin Kerja sempena Jelajah Aspirasi Keluarga Malaysia (AKM) Negeri Kedah yang berlangsung dari 2 hingga 4 September ini.

Pengarah Pertubuhan Keselamatan Sosial (PERKESO) Kedah Mohamad Haron Othman berkata, terdapat lebih 4,000 kekosongan jawatan ditawarkan menerusi karnival itu dengan sebanyak 35 majikan telah mengesahkan penyertaan.

“Semua jawatan daripada operator pengeluaran sehingga jawatan eksekutif serta jurutera. Temu duga terbuka dijalankan pada sesi karnival ini berlangsung,” katanya.

Sehubungan itu, Mohamad Haron berharap golongan belia tidak melepaskan peluang mengunjungi karnival itu di perkarangan Stadium Darul Aman  untuk memohon pekerjaan yang ditawarkan tersebut dalam usaha meningkatkan taraf kehidupan masing-masing.

Beliau berkata, penganjuran karnival sedemikian yang menawarkan peluang pekerjaan juga selaras dengan hasrat kerajaan negeri untuk meningkatkan pelaburan di Kedah. – Bernama


Kerajaan kerjasama dengan NGO pastikan sumbangan sampai ke Palestin

KUALA LUMPUR, 6 Syawal 1442H, Selasa – Kerajaan akan bekerjasama dengan pertubuhan bukan kerajaan (NGO) tempatan dalam perkara berhubung penghantaran bantuan kemanusiaan kepada rakyat Palestin bagi memastikan sumbangan derma yang terkumpul sampai kepada saluran yang betul, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata NGO tempatan memainkan peranan utama dalam memastikan sumbangan dan dana rakyat Palestin dapat disalurkan dengan sebaik mungkin.

“Kita akan aturkan sebaik mungkin berdasarkan kapasiti dan kemampuan yang ada pada kita.. Insya-Allah kita akan adakan gerak kerja bagaimana untuk meningkatkan bantuan kepada penduduk Palestin, khususnya mereka yang telah kehilangan tempat tinggal, memerlukan rawatan dan ubat-ubatan.

“Kita akan panggil mereka (NGO) untuk berbincang dan menjadi rakan strategik dalam hal ini untuk memastikan bantuan yang diberikan benar-benar telus dan sampai,” katanya kepada pemberita selepas mengimamkan solat hajat khusus bagi memohon keselamatan rakyat Palestin daripada rejim Israel di Masjid Jamek Ibnu Khaldun di sini.

Kelmarin, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan masjid dan surau serta rakyat di negara ini mengadakan solat hajat dan doa selamat selepas Solat Maghrib, bagi memohon ihsan daripada Allah SWT untuk memelihara kesejahteraan rakyat Palestin daripada niat jahat rejim Israel.

Sejurus selepas solat hajat khusus itu, Zulkifli turut memberi tazkirah khas berkaitan isu semasa Palestin bagi memberi kesedaran orang ramai mengenai kepentingan Baitulmaqdis kepada Islam. – Bernama


Ukraine, AS runding isu jaminan keselamatan

KYIV, 17 Muharam 1445H, Jumaat – Ukraine memulakan perbincangan dengan Amerika Syarikat (AS) bagi menyediakan jaminan keselamatan kepada negara itu.

Ketua Pegawai Presiden Ukraine, Andriy Yermak berkata, perbincangan berkenaan dilakukan susulan perjanjian oleh negara G7 pada Sidang Kemuncak NATO, bulan lalu.

Terdahulu Ukraine dimaklumkan negara G7 akan merangka jaminan keselamatan dan membantu memperkukuhkan ketenteraan berikutan pencerobohan Russia terhadap Ukraine sejak 17 bulan lalu.

Kyiv menyifatkan rundingan berkenaan sebagai peringkat sementara menunggu penyertaan Ukraine ke pakatan tentera Pertubuhan Perjanjian Atlantik Utara (NATO).

Sebelum ini pada Sidang Kemuncak di Vilnius Lithuania, pemimpin NATO menawarkan untuk memberi sokongan kepada Ukraine namun ditolak keahlian berikutan mahu menunggu isu pencerobohan Russia diselesaikan.

Dalam pada itu, Yermak menerusi pesanan di Telegram berkata, perjanjian dicapai di Vilnius itu adalah asas untuk menyelesaikan perjanjian dua hala.

“Ini merupakan simbolik kepada AS, rakan strategik terbesar kami dan menjadi negara pertama yang memulakan proses perbincangan dengan Ukraine.

“Melalui proses ini kami akan mencipta model yang berjaya untuk rakan kongsi lain,” kata Yermak.

Beliau juga menyatakan pendirian Ukraine untuk menjadi ahli komuniti Euro-Atlantik, termasuk NATO dan Kesatuan Eropah pada masa akan datang.

Beliau bagaimanapun tidak mendedahkan lokasi rundingan itu diadakan dan wakil AS yang terlibat dalam rundingan berkenaan. – Agensi


Keputusan kes Najib matlamat rakyat ketika tumbangkan BN

BANGI, 28 Muharam 1444H, Jumaat – Keputusan Mahkamah Persekutuan dalam kes rasuah SRC International Sdn Bhd membabitkan bekas Perdana Menteri, Datuk Seri Najib Razak adalah keinginan dan matlamat rakyat ketika menumbangkan Barisan Nasional (BN) pada Pilihan Raya Umum ke-14 (PRU14) lalu.

Justeru, Ketua Pemuda BERJASA, Ustaz Fahmi Bazlan menyifatkan keputusan itu sebagai sebuah kemenangan yang sepatutnya disambut oleh rakyat Malaysia.

Namun begitu, beliau mengingatkan Pakatan Harapan (PH) supaya tidak mengambil kesempatan di dalam kesatuan rakyat terhadap kes penyelewengan terbesar itu.

“Walaupun kesatuan rakyat Malaysia dalam PH berjaya menumbangkan BN, itu bukanlah segala-galanya kerana idea membongkarkan isu ini adalah datang daripada Tun Dr Mahathir Mohamad.

“Kali ini dengan idea yang sama, Tun Dr Mahathir terus mengetuai Gerakan Tanah Air membawa mesej sama membetulkan keadaan negara, menangkap dan membersihkan kepimpinan negara daripada mereka yang korup dan menyalahgunakan kuasa kepada pemimpin yang lebih berwibawa,” katanya.

Pada masa sama, Fahmi turut mengucapkan tahniah kepada sistem perundangan dan badan kehakiman negara yang berjaya memenangkan kes berkenaan.

Selasa lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan yang munasabah.


547 tahanan Palestin ‘dikurung’ seumur hidup di penjara Israel

RAMALLAH, 26 Jamadilawal 1443H, Jumaat – Tindakan kejam rejim haram Israel tidak berkesudahan, terbaharu kumpulan hak asasi mendedahkan 547 tahanan Palestin dijatuhkan hukuman penjara seumur hidup.

Persatuan Banduan Palestin (PPS) dalam satu kenyataan berkata, angka itu dicapai selepas Youssef Zuhour dijatuhi hukuman penjara seumur hidup oleh mahkamah tentera Israel di kem Ofer barat Ramallah, pada Rabu.

Keputusan ke atas Zuhour, 24, itu turut termasuk hukuman tambahan iaitu penjara selama 15 tahun dan denda sebanyak AS$483,000, menurut PPS.

Zuhour yang berasal dari Hebron di selatan Tebing Barat, adalah tahanan ketiga yang dijatuhi hukuman penjara seumur hidup pada bulan Disember, termasuk dua yang lain iaitu Qassem Asafra dan Nasir Asafra.

PPS berkata, ketiga-tiga mereka telah ditangkap pada Ogos 2019 dan rumah mereka dirobohkan oleh pengganas Israel sebagai sebahagian daripada dasar hukuman kolektif.

Menurut Pejabat Penerangan Tahanan – NGO yang berpangkalan di Gaza – ketiga-tiga mereka disabitkan kesalahan kerana mengambil bahagian dalam operasi pada awal Ogos 2019 yang mengakibatkan kematian seorang penjajah Israel di utara Hebron.

Seatakat ini, kira-kira 4,550 tahanan Palestin di penjara Israel, termasuk 32 wanita, 170 kanak-kanak dan 500 tahanan pentadbiran.

Penahanan pentadbiran membenarkan pihak berkuasa Israel menahan seorang individu dalam penjara selama-lamanya tanpa pendakwaan atau perbicaraan.-  Agensi